
NOVAJ "LE6ENDOJ" STARTIS 

La 40-jara jubileo de Sovetia Esperantista Junulara Movado (SEJM) estis celebrata 
en la pasinta jaro. Tiu legenda organizaĵo sukcesis dum dek tri jaroj aktive kaj 
fruktodone funkcii en Soveta Unio, kiam ĉiu desuba iniciato estis neniam aprobata de 
la supruloj, kiam eĉ la vorto “Esperanto” estis malrekomendata por publikigo ktp. 

Kelkajn legendajn facetojn de tiu epoko mi prezentis en 1992 per la libreto 
“Legendoj pri SEJM”, 64-paĝa. La dua eldono de la libreto, aperinta en 1997, estis jam 
114-paĝa, ĉar ensorbis kelkajn pliajn legindajn historiojn. Samkiel la unua, ĝi estas 
plene disvendita. 

Pasintjare, trafosante mian arkivon, 
mi trovis interesajn materialojn pri la 
unua periodo de SEJM-ekzisto, pli 
precize - la kolekton de “Juna 
Esperantisto”, samizdata bulteno, 
aperinta dum 1966-67. Do la plej 
interesaj artikoloj el tiu kolekto, garnitaj 
per miaj komentoj, nelongaj sed necesaj, 
kompletigis la libron, prepartitan por la 
tria eldono. 

Finfine mi povas informi vin, ke la 
tria eldono de “Legendoj pri SEJM” 
aperis komence de marto. La 20-an de 
marto en Moskvo okazis prezentado kaj 
ekvendo de la libro. 232 paĝoj de la tria 
eldono, aperinta dank’ al subvencio de 
REU ĉe la eldonejo “Impeto” (ISBN 5- 
7161-0152-6), enhavas ĉion el la antaŭa 
dua eldono plus la suplementojn. 
Kelkdeko da fotoj montras la rolulojn kaj 
la eventojn antaŭkelkdekjarajn: SEJT- 
ojn, Konferencojn, junaĝajn heroojn - 
Povilas Jegorovas, Boris Kolker, Aristids 
Medinŝ, Vladimir Samodaj, Vitautas 
Silas, Jefim Zajdman kaj multajn aliajn. 

Gis la fino de 2006 ĉiu SEJM-veterano, deziranta havi la libron, povas akiri ĝin 
kontraŭ speciala prezo - 100 rusaj rubloj (plus sendokostoj), sendepende de la 
nuntempa loĝloko. Ne ekzistas ia speciala listo, krom la aŭtora memoro, kiu entenas 
supozeble ĉ. 100 personojn aŭ pli. Ne hezitu postuli vian ekzempleron ĉe 
<mamuto@rambler.ru>. 

Libroservoj de landaj asocioj bonvolu informiĝi pri la prezo kaj ricevi rabaton, 
mendante pli ol 3 ekz. ĉe la sama adreso. Rusiaj esperantistoj (krom SEJM-veteranoj) 
bonvolu mendi la libron ĉe la Libroservo de REU. 

Guan legadon! 



Mikaelo Bronŝtejn (Tihvin) 




NOVA DISKO DE MIKAELO BRONŜTEJN 

Estas registrita kaj produktita nova disko de Mikaelo Bronŝtejn. Jen kion la aŭtoro 
skribas en la antaŭparolo: 

Facetoj de F vivo reala kaj fantazia 

Karcij! Vi skribis, ke ŝatus ricevi de mi freŝan kantofaskon, ĉu ne? Pardonu min, ke 
sufiĉe longe daŭris la paŭzo inter via ekdeziro kaj ties efektiviĝo, kaj —jen ricevu! 

La kantoj, kiujn mi elektis por ĉi disko, estas verkitaj diverstempe dum la lasta jardeko, 
sed nur unu el inter ili, nome la “Blanka nokto ”, aperis jam alidiske, kaj eĉ tiu — en 
alispeca plenumo. 

Mi decidis paroli al vi diversteme. Ci tie vi trovos la amkantojn pri koketulinoj miaj 
foraj kaj pri la fraŭIineto-Printempo, tentanta min (ĉu ankaŭ vin?) ĝis nun. 

Vojaĝimpreson pri la brila 
Parizo. Ion biografian kaj ion 
protestan. Ion movadeskan. Eĉ 
iom strangan, unuaaŭde, pli- 
malpli ŝercan kantoserion, 
dediĉitan al la 200-jariĝo de 
Aleksandr Puŝkin... 

Iudire, en la komenco estis la 
Vorto. Mi subtenas kaj devas 
peti, ke vi senplende nur iomete 
koncentriĝu ĉe la aŭskultado por 
kapti la aludojn kaj la opiniojn, 
verŝajne diskutendajn, tamen ja 
mi rajtas prezenti ankaŭ tiajn. 
Por iom beligi la aferon mi 
fojfoje petis asiston de profesiaj 
muzikistoj. Do nun mi kore 
dankas la ĉarmajn 

kunkantantinojn Vera Vlasova, 
Tatjana Belova kaj Evelina 
Sokolova, kies voĉoj efektive transformis kelkajn paroladojn al veraj kantoj. Koran 
dankon ankaŭ al Nadeĵda Pospelova por lerta muzikaranĝo, al Lev Rumjancev por 
profesia sonreĝisorado, al Nastjci Baŝlikova por la arta kovrilpaĝo, kaj, certe, al la 
producisto Garik Kokolija! 

Dankon ankaŭ al vi, karaj, kiuj aŭskultas min! Espereble, vi ne bedaŭros pri tio. 

La diskon konsistigis jenaj 16 kantoj: Printempo bluĵinsa; Koketulinoj; 
Alternativoj; Adieu, Paris!; Vrako; Gajaj frapistoj; Mi estas kiel vi; Rimarkitaj; 
Puŝkin-jubileo (Pardonu, Aleksandro!; Parolo de brita delegito; Parolo de pola 
delegito; Parolo de franca delegito; Parolo de sveda delegito; Parolo de ĉina 
delegito); Blanka nokto; Por Jomart. 

Baldaŭ la disko aperos en la Libroservoj. 













LA AŬTORO DE “KAZAROZA” EN “LEV TOLSTOJ” 

Ekde la 28-a de febmaro ĝis la 2-a de marto en la Unua kanalo de la msia 
televido - la plej vaste spektata kanalo en Rusio - milionoj da rusianoj spektis la 
tripartan televidan serion “Kazaroza”, kies intrigo volviĝas ĉirkaŭ murdo, okazinta 
en Esperanto-klubo en la 1920-aj jaroj. La 13-an de marto la aŭtoro de la romano 
“Kazaroza” kaj de la filmscenaro, la konata verkisto Leonid Juzefoviĉ estis invitita 
al la Moskva Esperanto-klubo “Lev Tolstoj”. Dum pli ol horo Leonid Juzefoviĉ re- 
spondis al demandoj, rakontis pri la filmo kaj pri la romano. 

Anticipan interkonsenton pri la renkontiĝo kun Leonid Juzefoviĉ faris Aleksej 
Kuznecov, esperantisto el Kostroma, kie ili interkonatiĝis dum la filmado de “Ka- 
zaroza”. Poste Aleksej sendis al mi la telefonnumerojn de Juzefoviĉ, kaj mi in- 
terkonsentis pri la taŭga tago kaj aliaj detaloj. Ĉeestis en la klubo proksimume 35 
personoj. 

En la klubo Leonid Juzefoviĉ unue iomete rakontis pri la historio de la romano 
“Kazaroza”. Dekomence, en la jaro 1981, en la literatura revuo “Ural” (kaj poste 
ankaŭ libroforme) aperis la novelo (“povestj”) “Klub Espero”. Juzefoviĉ diris, ke li 
volis rakonti pri la damaĝo, kiun povas alporti ideologio al siaj adeptoj. Sed elekti 
iun politikan ideologion li ne povis pro la tiama sovetia cenzuro. Do li elektis la 
ideologion de Esperanto, ĉar li esperis, ke la cenzuro tion tralasos, sed saĝaj legan- 
toj komprenos, ke samo validas por ajna ideologio. 

Juzefoviĉ, estante profesia historiisto, multe esploris pri la ĝenerala situacio en 
la 20-aj jaroj en Sovetio, ankaŭ pri la esperantistoj tiutempaj, legis ideologiajn ver- 
kojn de Zamenhof, aliajn priesperantajn materialojn de la 20-aj kaj pli fruaj jaroj. 
Alia intenco de la aŭtoro estis montri en “Klub Espero” la homojn en la 20-aj jaroj, 
iliajn vivon, pensojn, sentojn. 

Komence de la 2000-aj jaroj Leonid Juzefoviĉ decidis fari romanon kun la 
sama intrigo. Laŭ liaj vortoj “Kazaroza” estas tute alia verko, ne simila al “Klub 
Espero”, kvankam la intrigo kaj ideoj similas. 

Por la filmo la romano estis signife ŝanĝita, multaj temeroj estis ellasitaj, aliaj 
aldoniĝis. Sufiĉas nur 
diri, ke en la filmo 
murdis la kantiston 
Kazaroza tute alia 
persono, ol en la 
romano. 

La esperantistoj, 
kunvenintaj en “Lev 
Tolstoj”, faris al 
Leonid Juzefoviĉ 
multajn demandojn: 
pri liaj verkoj, el- 
donoj, planoj; kiel li 
verkis la romanon. 



Leonid Juzefoviĉ en la E-renkontiĝo en Miass en 1981 

kiel li laboris por la 
filmo. Oni ankaŭ petis 
permeson aperigi 

tradukitan pecon el la 
romano en Esperanto- 
revuo, kaj li donis la 
permeson. 

Inter la demandoj, 
faritaj al Leonid Juze- 
foviĉ en la klubo, estis 
ankaŭ ne tre agrablaj. 
Ekzemple, Nikolao 
Gudskov demandis, kial 
en la romano kaj filmo 
restis faktaj eraroj, pri 
kiuj antaŭ 20 jaroj es- 
perantistoj atentigis la 
aŭtoron. Juzefoviĉ re- 
spondis, ke li verkis ne historian studon, sed beletraĵon, kie povas esti nesignifaj 
faktaj eraroj (eĉ en la ĉefverko de Lev Tolstoj esploristoj trovas multajn faktajn er- 
arojn). Leonid Juzefoviĉ petis ekzempligi iujn faktajn erarojn en “Kazaroza”. Gud- 
skov diris, ke multaj E-idearoj, prezentitaj en la verko estis aktualaj ne en la 20-aj 
jaroj, sed pli frue - en la 1900-aj, 1910-aj, tial ilia prezento en la romano kreas 
neadekvatan impreson pri la esperantistoj kaj esperantismo en la 20-aj jaroj. Juze- 
foviĉ respondis, ke li volis montri diversajn fluojn en E-ideologio, sed li ne povis 
verki la romanon pri jardekoj, tial li koncentris ĉiujn ideojn ene de malgranda pe- 
riodo. 

Valentin Melnikov diris ke en la romano kaj la filmo esperantistoj plejparte es- 
tas montrataj kiel idiotoj kaj stranguloj, ke Juzefoviĉ volis nur nigrigi la lingvon 
kaj ĝiajn adeptojn. Leonid Juzefoviĉ respondis, ke tio ne estas vero, ke li tre bone 
rilatas al Esperanto kaj esperantistoj, kvankam li ne kredas, ke Esperanto iam 
fariĝos tutmonda internacia lingvo. Li rakontis, ke kontaktis esperantistojn, eĉ par- 
toprenis Esperanto-aranĝon en 1981. Konserviĝis eĉ foto de tiu renkontiĝo, kun 
Juzefoviĉ inter la esperantistoj. 

Tamen plimulto el la ĉeestantoj tre bone rilatis al Juzefoviĉ kaj dankis lin pro la 
romano, ja dank’ al ĝi kaj al la filmo centmiloj (eble eĉ milionoj) da rusianoj ek- 
sciis pri Esperanto, ke ĝi estas viva lingvo kun longa kaj interesa historio. 

Post la renkontiĝo kun Juzefoviĉ en la klubo “Lev Tolstoj" okazis festado de la 
jubileo de la konata moskva esperantisto Viktor Aroloviĉ. La verkisto kaj lia edz- 
ino Natalja (kiu venis kun li) restis ankaŭ por tiu parto de la vespero, konversaci- 
ante neformale kun esperantistoj kaj respondante al multaj pliaj demandoj. Post ĉio 
ĉi li diris al mi, ke tiuj konversacioj lasis ĉe li bonajn impresojn pri la nunaj esper- 
antistoj. 

Garik Kokolija (Moskvo) 



Leonid Juzefoviĉ (centre) kaj lia edzino Natalja (maldekstre) 
inter la esperantistoj en "Lev Tolstoj” (fotis V.Seguru) 

APERO-1 



La 23-25-an de februaro 2006 en la urbo Pereslavlj-Zalesskij pasis “Apero-1” 
(dum la organiza periodo - “Naskiĝo-1”) - la nova EK-MASI-renkontiĝo por 
malkrokodilemaj gejunuloj. Kunvenis 20 personoj, ĝuste tiuj, kiuj anticpe aliĝis, 
inter kiuj - du ne-MASI-anoj: Jegorka Cajka (pro la tro eta aĝo) kaj Saŝenjka Su- 
dakova (Dimitrovgrad) - nia, bedaŭrinde, sola aliurba (=ekster-moskvregiona) par- 
toprenintino. E1 la statistiko estas interese noti, ke ĉeestis 9 inoj kaj 10 viroj + Je- 
gorka. La procentaĵo inter fluparolantoj kaj progresantoj estis proksimume 50 je 
50, tute forestis startuloj kaj fruaj komencantoj. 

Guste tio ebligis finfine realigi la delongan revon de MASI-anoj, nome - vere 
esperantlingvan junularan renkontiĝon. En la du unuaj tagoj oni fakte parolis nur 
Esperante ĉie - dum la programeroj, dum la komunaj manĝoj, dum la promenadoj. 
Multaj progresantoj videble plibonigis la lingvan nivelon. Ĉe la tria tago, kiam nin 
ĉiujn jam kaptis la 
“valiza humoro”, la 
lingva etoso ŝrumpis, 
kaj oni povis aŭdi jam 
pli ofte rusan lingvon, 
ol Esperanton, sed la 
E-parolemuloj, 
inkluzive novulojn, 
uzis ĝin nature, por 
videbla propra ple- 
zuro kaj laŭ sia emo. 

Kion ni faris? Ri- 


festado de MASI-naskiĝtago 


pozis en Esperanto - 
jen ĉio. Pokelkhore 
ĉiutage promenis, viz- 
itis la muzeon de 
gladiloj, freneze kaj 
amase lernis irlandajn 

dancojn kaj pooj-turnadon, pentris sur tasojn, lernis flutludi, aktoris en “Tandemo”, 
tradukadis rusajn fabelojn, skribis salutkartojn al eksterlandaj geamikoj okaze de 
SIA, ludis la rolludon “Viruso” kaj tra la tuta renkontiĝo klopodis plenumi niajn 
“sociutilajn” rolojn en Esperanto, festis MASI-naskiĝtagon kun tortoj kaj trinkis 
ekskluzivajn ĉinajn teojn dum la teo-ceremonio, okazigis fajr-paradon kaj trajnet- 
glitis de sur neĝa monteto... Kaj parolis-parolis-parolis en Esperanto... 

Pro la sukcesoj de la nova aranĝo necesas danki unuavice Oĉjon Ĉajka (kiu 
administris ĉiujn lokajn aferojn) kaj Arĝentan (Jekaterina Volkova, kiu okupiĝis 
pri la financoj kaj la programo), ankaŭ, kompreneble, la programergvidantojn, inter 
kiuj: Saŝenjka Sudakova (la rolludo), Fluganta - Julija Penjkova (pentrado sur 
tasoj), Prospero - Kirill Grustnjov (flut-kurso, irlandaj dancoj), Andreo Penjkov 
(fabel-tradukado), Kurt-Mark - Dmitrij Nikonov kaj Lerta - Oljga Isajeva (pooj 
kaj Fajr-parado)... Multe kontribuis en la organizaj aferoj Fluganta, Lumanta 

(Jekaterina Ljubuŝina), Ajvol 
(Aleksandr Sigaĉov), Venko 
(Ivan Elit), Saŝenjka. 

Se oni elektus la sinjorinon 
“Apero-1”, mi voĉdonus por 
Fluganta, kiu absolute ĉarmis 
min per sia aktora talento, an- 
taŭe nekonata por mi: kune kun 
Prospero ŝi triumfe gajnis en la 
“Tandemo” (krom ke ŝi gvidis 
la kurson kaj estris la festan 
tablon). De la organiza vid- 
punkto menciindas el la novu- 
loj Arĝenta, kiu absolute sin- 
done kaj respondece plenu- 
madis la kerne gravajn taskojn. 

Sola nekomprenebla afero por mi restis la jeno: kial ne venis vi, karaj aliur- 
banoj? Ni rezervis por vi 10 lokojn! Ni invitadis vin persone kaj dissendoliste! Ĉu 
la informo ne atingas la celgrupon? Ĉu oni malbone komprenas, kies venon ni 
atendis kaj kiucele? Ĉu oni ektimis la veran lingvan etoson aŭ deziras nepre drinki 
la 23-an de februaro? Ĉu junaj Esperant-parolemuloj en tiuj datoj havis iujn pli al- 
logajn eventojn? Ĉu oni forgesis StRIGojn? Aŭ... eble la celgrupo simple ne plu 
ekzistas en nia lando - krom la MASI-anoj?! 

Karaj klub- kaj kursgvidantoj! Karaj individuoj-parolemuloj! Venu al la “Ap- 
ero-2” - por kune ĝui nian lingvon kaj enhavriĉan ripozon! 

lrina Gonĉarova (Odincovo) 

LINGVA FESTIVALO EN ODESO 

Lingva Festivalo “Ĉielarko de lingvoj” okazis en Odessa la 25-26-an de febru- 
aro. Jam trian fojon ĝin okazigis Odesa junulara Esperanto-klubo “Verdaĵo”; nun - 
kun la subteno de Departamento pri junularaj aferoj kaj Departamento pri Eŭropa 
integrado de la Urba Konsilio. Antaŭ la festivalo estis eldonitaj kaj disvastigitaj tra 
la urbo, en lernejoj kaj universitatoj 1000 koloraj afiŝoj pri la Festivalo, kun logo- 
tipo de nia junulara E-klubo. Okazis gazetara konferenco por lokaj ĵurnalistoj, kie 
estis prezentita la estonta aranĝo, dediĉita al Inernacia Tago de Gepatra Lingvo. 

Dum la Festivalo estis prezentitaj 24 lingvoj: araba, armena, bulgara, ĉeha, 
ĉina, devangara skribo, Esperanto, gagauza, germana, greka, hispana, ibanaga, in- 
donezia, itala, japana, korea, latina, malaja, moldava, persa, pola, rumana, skota 
gaela, vjetnama. La solenan inaŭguron partoprenis kun salutoj kaj bondeziroj la 
konsuloj, rezidantaj en Odessa: tiuj de Rumanio, Pollando, Rusio. Kaj poste ko- 
menciĝis vera festo de lingvoj. Kiel bunta ĉielarko, diverskoloraj nacikostumoj 
ravis la okulojn, dum la odoroj de diversaj naciaj pladoj tiklis nazojn kaj delikataj 
sonoj de ĉina, vjetnama, malaja muzikoj karesis niajn orelojn. 

La lingvojn prezentis anoj de naci-kulturaj societoj, kiuj rezidas en Odessa (in- 



skribado de la salutkartoj al eksterlandaj geamikoj 

teralie, la plej multnacia urbo de Ukrainio - ĉe ni loĝas reprezentantoj de 133 na- 
cioj!), eksterlandaj studentoj de odesaj universitatoj, apartaj reprezentantoj de kel- 
kaj lingvoj. La publikon konsistigis plejparte odesaj lernejanoj kaj studentoj, kaj 
simple interesemuloj. Malgraŭ la streĉa antaŭbalota atmosfero en Odessa, la aran- 
ĝon vizitis aro daĵurnalistoj, kaj pri ĝi informis 3 lokaj TV-kanaloj kaj 5 gazetoj. 

La dua tago de la festo estis dediĉita al Konkurso de poliglotoj (kun partopreno 
de 11 lernejaj kaj 7 studentaj teamoj) kaj al la granda internacia koncerto. Ni 
aŭskultis la kantojn en la lingvoj irlanda, germana, pola, franca, itala, angla, ĉeha, 
moldava, kazaha, belomsa, ĉina; spektis dancojn armenajn, hindiajn, ĉinajn, ĉe- 
hajn, grekajn, germanajn; ankaŭ italan skeĉon kaj mslingvajn surscenigojn de 
grekaj mitoj kaj de la tuta “Iliado” far studentoj de Medicina universitato. Kiel sci- 
ate, medicinistoj studas latinan lingvon; do, la rolo kaj la loko de Ahila tendeno es- 
tis bone figurita en la skeĉo. Estis prezentita ankaŭ malaja popola luktado. 

Entute la Festivalon dum 2 tagoj vizitis ĉ. mil personoj. La tria festivalo “Cie- 
larko de lingvoj” estis la plej majesta kaj grandskala el ĉiuj okazintaj en Odessa. Ni 
esperas, ke la sekva estos eĉ pli impona, kaj eble ni eĉ povos inviti gastojn el ek- 
sterlando. Sed dume ni plene kontentas pri laĵus okazinta bunta kaj gaja evento. 

Tatjana Auderskaja (Ukrainio) 

“FI/FU” EN IVANOVO 

La 26-an de marto ni (triopo de MASI-anoj) vizitis la 8-an regionan Festivalon 
“Uvleĉenija” (Festivalo de Interesoj) en Ivanovo. Surprize bonega impreso! Laŭ la 
organizado, kvanto kaj kvalito de la partoprenintoj ĝi similis la plej sukcesan LF en 
Ceboksari, sed la programo estis pli bunta. Ekz., ni vizitis prezentadojn de 
“Anime”, “Strajkbol”, de 3 diversaj kluboj de la rolluda modelado, komunikigajn 
kaj intelektajn ludojn kaj konkursojn de la Centro de la intelekta kreado “Lider” 
ktp. Estis pluraj dekoj da aliaj interesegaj programeroj en 5 paraleloj! La tuta 
mezlernejo de kulturo, kie ĉio okazis, estis okupita de la programo, inkluzive du 
aktajn halojn (estis, nature, granda koncerto). 

Ciuj societoj sin prezentis nur po unufoje, krom unu escepto - dufoje estis 
prezentado de Esperanto (kontraste al la pasinta jaro, kiam Esperanto tute ne estis 
en la programo). La Ivanovan E-klubon prezentis Maŝa Ĵukolina, al kiu helpis Lena 
Alopina kaj Nataŝa Masljonkina. La prezentojn ĉeestis po ĉ. 30 personoj. Oni avide 
disprenadis la reklamfolietojn pri la E-kurso komenciĝinta la 31-an de marto (sub 
gvido de Maŝa). Krome mi - kun neeviteble furora sukceso - rakontis pri pet- 
veturado, ligante la aferon kun vojaĝoj al E-aranĝoj enlandaj kaj eksterlandaj. 

Antaŭ nia malfrua forveturo el Ivanovo ni etosumis gaste ĉe Nastja Kirillova 
kun la bonkonataj esperantistinoj - kiuj antaŭ 8 jaroj realigis la iniciaton de Andrej 
Grigoijevskij pri la Festivalo de Interesoj, nun iĝinta la plej grava junulara aranĝo 
por la tuta Ivanova regiono. Unu el la plej agrablaj momentoj estis la neformala at- 
ento de la organizantoj al nia eta moskva grapo, el kio sekvis intenco pri plia 
kunlaboro, intercetere - pri kunorganizado de la Pljos-IMEA-7/Vsplesk-2 en Pljos 
ĉi-junie. Atentu la anoncojn! 

Irina Gonĉarova (Odincovo) 

APRILAJ RIDETOJ 

La 31-an de marto - 2-an de aprilo en Odessa okazis la 8-a renkontiĝo de junaj 
e-istoj “Aprilaj ridetoj”. Eble, ne ĉiuj scias, ke en Odessa la 1-a de aprilo, la Hu- 
mura Tago, estas festata vastege. En la urbo okazas humuraj procesioj, diversaj 
amuzaj aranĝoj; kaj venas spekti aŭ partopreni ilin gastoj el la tuta lando, precipe 
junularo. Dum tiu granda festo estas organizata nia junulara aranĝo “Aprilaj ride- 
toj”. Unuan fojon en la historio de la aranĝo, ĝi estis prilumita en amaskomunikiloj 
ĝuste kiel Esperanta aranĝo, tio okazis dank’ al niaj gastoj el Jalta kaj Poltava. 

Unue, ili ekvidis susrtrate la faman Boris Burda kaj volis fotiĝi apud li aŭ preni 
aŭtografojn. Sed B.Burda estas delonga amiko de Esperanto kaj de e-istoj; kelkfoje 
li partoprenis niajn aranĝojn, estis kontribuanto de arta festivalo “Velura sezono” 
en Jalta en 1984, kaj entute ĉiam subtenis E-on, amike kaj pozitive menciante ĝin. 
Kiam ni ekvidis lin, li estis intervjuata de Odesa kaj Estona televidoj, kaj li invitis 
nin antaŭ la kameraon, diris kelkajn bonajn kaj estimajn vortojn pri E-o kaj lasis 
ion diri al ni. Sekvatage, dank’ al niaj poltavaj amikoj, kiuj venis kun grandega E-a 
standardo, ni estis intervjuitaj de Odesa radio, kiu interesiĝis pri rilatoj inter E-o 
kaj humuro kaj pri la tradicio de E-a humura festivalo “Aprilaj ridetoj”. 

Estas notinde, ke oni en Odessa jam atentas E-on kaj interesiĝas pri ĝi. Nur an- 
taŭ monato nia junulara E-klubo “Verdaĵo” organizis en Odessa grandan (jam 
trian) Lingvan Festivalon, kiu ĝuis abundan kaj tre pozitivan atenton de lokaj 
aŭtoritatoj kaj de la gazetaro ĝuste kiel Esperanta aranĝo. Kaj jen alia okazaĵo. Ni 
esperu, ke bona kaj kompetenta rilato de odesanoj ĉiurangaj al nia lingvo ankaŭ 
iĝos tradicio. Post longdaŭra laboro de du odesaj kluboj la premisoj por tio ekzis- 
tas. Ekz., en la trolebuso, kiu veturigis nin kun la gastoj el la stacidomo, la konduk- 
torino senhezite diris: “Esperanto? Certe, mi scias! Estas internacia lingvo”. 

Iam Odessa estis “lulilo de Esperanto”. Cu ne iĝos ĝi nun ties “promociilo”? 

Tatjana Auderskaja (Ukrainio) 

INTERNACIA SOMERA LERNEJO EN ARMENIO 

Ciuj dezirantoj profundigi sian lingvoscion, interŝanĝi spertojn en la kampo de 
instmado, konatiĝi kun progresivaj instmmetodoj kaj lerni multon novan pri Espe- 
ranto-kulturo, samtempe ĝuante belecon de montara panoramo, unikecon de antik- 
vaj arkitekturaj konstmaĵoj kaj varmecon de amika etoso, estas invitataj partopreni 
la lnternacian Someran Lernejon (ISLA-2006), kiu okazos la 2-9-an de julio 2006 
en la suna lando Armenio. 

La aranĝo estos kultur-kleriga laŭ sia enhavo. La eduka programo entenos kur- 
sojn por ĉiuj niveloj de la lingvoscio inkluzive kursojn por instmistoj. Kursgvidan- 
toj estos lokaj kaj invitataj. Kadre de la eduka programo okazos metodika semi- 
nario por kursgvidantoj kaj instmantoj de Esperanto, dum kiu estos traktataj temoj 
koncerne interkulturan edukadon, kvalitan lingvolernadon, lingvoinstmadon kiel 
formon de sociigo. Aparta atento estos direktita al la planado de la lingvoinstma 
procezo kaj stmkturo de la leciono, stimulado de lernantoj kaj la rolo de kantoj, lu- 
doj, formoj de maltedigo. 

La kultura programo estos varia, enhavoriĉa kaj direkte ligita al la eduka pro- 

gramo. Partoprenantoj povos vojaĝi tra la lando, viziti ĝiajn arkitekturajn monu- 
mentojn kaj aliajn vidindaĵojn, konatiĝi kun la kulturo kaj vivaranĝo de la popolo. 

La Somera Lernejo komencos sian laboron en Erevano, la ĉefurbo de Armenio, 
kaj poste translokiĝos al diversaj regionoj de Armenio, kie la partoprenantoj restos 
por unu-du tagoj, daŭrigos lemadon, ripozos kaj ekskursos. Post reveno al Erevano 
la partoprenantoj ekskursos ankaŭ tra la ĉefurbo kaj povos esprimi siajn sentojn 
dum la ĉiam emociplena adiaŭa vespero. 

Kadre de la kultura programo okazos la tradiciaj Interkona vespero, Internacia 
vespero kun koncerto kaj armena vespermanĝo, lingva festivalo kun ludoj kaj 
konkursoj, interkultura kvizo, sportaj ludoj, adiaŭa vespero. 

Partoprenantoj loĝos en hoteloj kaj gastodomoj (en Erevano kaj aliaj regionoj 
de Armenio). La kotizoj varios inter 215 kaj 255 eŭroj depende de la loĝlando de 
aliĝanto kaj kovros ĉiujn kostojn de ISLA-2006. Pagi necesos surloke. 

Por aliĝi bonvolu turni sin ĝis la 1-a de majo al Karine Arakeljan, Vicprezidan- 
tino de Armenia E-Asocio; <karinko_arm@yahoo.com>, <karakelyan@bc.am>, 
<d_invest@bc.am>; str.Khandjian 33, Apt.4, 375010 Erevan, Armenio; tel.: +7- 
37410-523426 (h.), +7-37410-523426 (of.), +7-37493-279906 (poŝ.). 

Kariite Arakeljatt (Armettio) 

BONVENON AL LA SUNA JALTA! 

La 12-a Internacia festivalo de E-kanto “Velura Sezono” okazos dum la 18- 
25-a de junio en Jalta (Ukrainio). Postfestivalo: turista marŝo dum la 26-30-a de 
junio laŭlonge de la pitoreska marbordo de orienta Krimco. 

Jalta estas ĉefa urbo de Suda Bordo de Krimeo - mallarĝa terstrio ĉe la Nigra 
maro. Norde kontraŭ ventoj ĝin ŝirmas montoj, sude karesas la maro. Tial ĝi estas 
vera klimata rezervejo, perlo de la lando. Jalta estis unu el luliloj de la internacia E- 
movado (en la urbo estas du memortabuloj omaĝe al famaj pioniroj de E-movado). 

En la programo de “Velura sezono” estos: koncertoj, E-kursoj, ekskursoj, turis- 
taj marŝoj, nokta barda kafejo, E-diskoteko en urba dancejo, E-universitato 
(muzika E-kulturo, E-mondvojaĝoj). La koncertoj kutime okazas sur la ĉefa ur- 
boplaco kaj en granda halo de la urba Kultura Centro. Krome, okazas vesperaj im- 
provizaj koncertoj sur la kajo ĉemare, dum kiuj ni allogas publikon al la koncertoj 
en la halo kaj disdonas flugfoliojn pri Esperanto. Inter la artistoj estos la steluloj 
JoMo (Francio), Pavel Moĵajev, Pavel Korotenko (ambaŭ el Ukrainio) k.a. La fes- 
tivalon post 3-jara mondvojaĝo planas partopreni pola E-paro Maĵena kaj Vojtek. 

Kotizoj (surloke en eŭroj): invititaj artistoj - senpage; partoprenantoj el eksa 
Sovetio - 8. La loĝado - en komunloĝejo de supera profesia lernejo en urboparto 
Massandra, proksime al la urbocentro. Apudas vendejo, ne malproksimas plaĝoj 
(senpagaj). Loĝado en sekcioj: en 2-4 litaj ĉambroj kun duŝejo kaj necesejo - 4 eŭ- 
roj por loĝantoj de eksa Sovetio, 6 eŭroj por la aliaj. Manĝado (malmultekosta) laŭ 
la ĉiutaga antaŭmendo en manĝejo de la lernejo. 

La ttt-ejo de la festivalo estas <www.jalta.espero.narod.ru>. Bonvenon! 

Jefim Zajdmait (Ukraittio) 

LABORA ESTRARKUNSIDO EN ROTERDAMO 


La Estraro de UEA havis tre intensan laborkunsidon en Roterdamo en la se- 
majnfmo de la 31-a de marto ĝis la 2-a de aprilo. Ciuj sep estraranoj kaj la obser- 
vantoj de TEJO kaj ILEI partoprenis en la kunsido, kiu diference de la antaŭaj Ro- 
terdamaj kunsidoj dum la pasintaj 20 jaroj okazis ne en la ĉambro Zamenhof, sed 
en la ĉambro Kanado, kie nun ankoraŭ troviĝas Biblioteko Hector Hodler. La 
ĝisnuna konferenceja ĉambro Zamenhof estas intertempe rekonstmita kaj post la 
baldaŭa instalo de ŝrankoj la biblioteko translokiĝos tien. La ĉambro Kanado estos 
kunigita kun la apuda ĉambro Aŭstralio por formi novan, divideblan konference- 
jon, kiu krom kunsidoj donos lokon ankaŭ por diversaj klerigaj aranĝoj. 

Kialoj por kontento ne mankis en la 
kunsido. Precipe ĝojiga estas la evoluo de 
la membraro, kiu pasintajre kreskis por la 
tria sinsekva jaro. Apartan laŭdon ricevis 
TEJO pro la rimarkinda plimultiĝo de 
junaj membroj. Parte pro la kreskintaj 
kotiz-enspezoj, sed ankaŭ pro aliaj fak- 
toroj lige kun celkonscia mastmmado, la 
resanigo de la Asocia ekonomio donis pli 
bonajn fmktojn ol oni antaŭvidis ĉe buĝe- 
tado. Pasintjare la negativa saldo restis sub 15000 eŭroj. La buĝeto atendis, ke la 
elspezoj superus la enspezojn per 37000 eŭroj. Por la nuna jaro la buĝeto, aprobita 
en Vilno, antaŭvidas minuson de 8750 eŭroj, dum por 2007 la Estraro proponas al 
la Komitato buĝeton kun negativa saldo de 5000 eŭroj. En buĝeto kun sumaj elspe- 
zoj de 453000 eŭroj tio praktike jam signifas ekvilibron. 

Multe da tempo oni dediĉis al la preparoj de la 91-a UK en Florenco. La Kon- 
stanta Kongresa Sekretario povis raporti, ke malgraŭ nekutime grandaj malfacila- 
ĵoj, precipe por trovi malpli kostajn loĝvariantojn en tiu turisme furora urbo kun 
ĝenerale alta preznivelo, la organizado progresas laŭplane. La aliĝado progresas 
bone: dum la kunsido estis registrita jam la 1700-a kongresano, kio signifas, ke, 
post Pekino kaj Vilno, ankaŭ en Florenco kunvenos UK kun pli ol 2000 aliĝintoj. 
Kvankam la programo ankoraŭ ne estas preta, unu novaĵo en ĝi jam estas certa, 
nome Movada Foiro lige kun Interkona Vespero, en kiu ĉiaspecaj asocioj kaj 
movadaj instancoj povos prezenti sian agadon. Apud la prelegoj de Internacia 
Kongresa Universitato okazos ankaŭ tri kursoj de AIS. 

Generale malmultaj decidoj de la kunsido povas jam esti raportataj. A1 la kom- 
petento de la Komitato apartenas decido pri aliĝoj de landaj asocioj kaj kontraktoj 


Dum geedziĝa jubileo la edzo renkon- 
tiĝas kun malnova, delonge ne vidita 
amiko. Tiu demandas: 

- Nu, kiel pasas la geedza vivo? 

- Ve! Drinki ne licas, fumi ne licas... 

- Do vi bedaŭras? 

- Ankaŭ bedaŭri ne licas... 

(per-esperanto-humuro) 





kun fakaj asocioj. En ambaŭ kategorioj la Komitato ricevos almenaŭ po unu peton. 

En la diskutoj leviĝis ankaŭ kelkaj ideoj pri la festado de la 100-jara jubileo de 
Universala Esperanto-Asocio en 2008. Kvankam formala decido ne estas farita, la 
nuna hejmurbo de UEA, Roterdamo, plej verŝajne tiam gastigos UK. Oni esploros 
la eblecojn de taŭga aranĝo en la naskiĝurbo de la Asocio, Genevo, laŭ la modelo 
el 1998, kiam la 90-jariĝon de UEA oni festis per komuna seminario kun la tiea 
Oficejo de la Alta Komisiito de UN pri Homaj Rajtoj. Parto de la preparoj por la 
jubileo estos ankaŭ baldaŭa relanĉo de la kampanjo por kandidatigi UEA por la 
Nobel-pacpremio. 

(Gazetaraj Komunikoj de UEA) 

JAM PLI OL 1600 ALIĜIS AL LA FLORENCA UK 

Gis la 22-a de marto entute 1629 kongresanoj el 57 landoj estis registritaj por la 
91-a Universala Kongreso en Florenco (29.07-05.08.2006). Kun 246 aliĝoj la na- 
jbara Francio plu tenas malantaŭ si la gastigantan landon Italion, kiu liveris 211 
aliĝojn. Pri la tria loko rivalas Germanio kaj Japanio kun respektive 140 kaj 132 
aliĝintoj. La limon de 100 baldaŭ transpasos Pollando, kiu nun reprezentiĝas per 96 
aliĝintoj. Sekvas Rusio (60), Belgio (55), Brazilo (52), Hispanio (49), Nederlando 
(41), Britio (39), Litovio (37), Svedio (35), Danio kaj Usono (po 33), Kroatio kaj 
Svislando (po 30), Ceĥio kaj Hungario (po 28), Korea Respubliko (24), Israelo 
(23), kaj Serbio kaj Montenegro (22). 

(Gazetaraj Komunikoj de UEA) 

ANKAŬ EN 2005 UEA ALTIRIS PLI DA MEMBROJ 

Por la tria sinsekva jaro kreskis la membraro de UEA en 2005, kiam entute 
6107 individuaj kaj 12253 aligitaj membroj konsistigis la mondan asocion. La 
nombro de individuaj membroj estis je 251 kaj tiu de aligitaj membroj je 105 pli 
granda ol en 2004. La tuta membraro nombris 18360 (18004 en 2004) kaj 
reprezentis 113 landojn. 

Krom kreski, la membraro plijuniĝis. La junaj individuaj membroj de UEA, 
kiuj samtempe estas individuaj membroj de TEJO, plimultiĝis de 436 al 533 
(+22,2%), kaj la junaj aligitaj membroj de 1840 al 2074 (+12,7%). TEJO havis en- 
tute 2607 membrojn (2276 en 2004). En la tuta UEA-anaro la parto de la junulara 
sekcio kreskis de 7,4% al 8,7% inter la individuaj membroj kaj de 15,1% al 16,9% 
inter la aligitaj membroj. 

La distribuo inter la diversaj kategorioj de individuaj membroj estis: Membroj 
kun Gvidlibro 388 (403 en 2004), Membroj kun Jarlibro 1408 (1226), Junaj Mem- 
broj kun Jarlibro 361 (265), Membroj-Abonantoj 2842 (2863), Junaj Membroj- 
Abonantoj 130 (136), Dumvivaj Membroj 821 (823), Junaj Dumvivaj Membroj 29 
(25), Dumvivaj Membroj kun Jarlibro 42 (33), Junaj Dumvivaj Membroj kun Jarli- 
bro 13 (10), Honoraj Membroj 65 (62), Honoraj Patronoj 8 (10). 

Francio kaj Germanio tradicie rivalas pri la honoro de la lando kun plej multe 
da individuaj membroj de UEA. En 2005 Francio superis Germanion kun granda 
distanco, kvankam en ambaŭ landoj la nombro kreskis. Estis 665 individuaj mem- 

broj en Francio (588 en 2004), dum en Germanio ili estis 568 (558). Ĉiu kvina in- 
dividua membro de UEA estas do aŭ franco aŭ germano. Aliaj landoj kun pli ol 
100 individuaj membroj estis Japanio 401 (368), Brazilo 365 (394), Usono 363 
(374), Nederlando 260 (262), Rusio 239 (167), Italio 223 (196), Svedio 188 (190), 
Finnlando 176 (185), Belgio 171 (158), Pollando 170 (91), Britio 169 (176), His- 
panio 154 (164), Ĉinio 136 (165), Litovio 117 (112) kaj Hungario 112 (85). 

Aligitaj membroj estas tiuj anoj de la landaj asocioj de UEA, kiuj ne membras 
individue en UEA. Pli ol 200 aligitaj membroj estis en Ĉinio 1050 (1050), Japanio 
1041 (1001), Germanio 781 (649), Italio 761 (771), Belgio 559 (593), Vjetnamio 
535 (600), Pollando 500 (450), Francio 465 (468), Britio 419 (516), Svedio 359 
(260), Brazilo 335 (356), Korea Respubliko 279 (279), Nederlando 271 (293), 
Togolando 268 (250), Usono 263 (285) kaj Kroatio 266 (238). 

La revuo “Esperanto” havis pasintjare sume 4084 abonantojn en diversaj kate- 
gorioj. La nombro malkresketis (-34), ĉar pro manko de rimedoj Fondaĵo Canuto 
membrigis en la kategorio Membro-Abonanto malpli da nepagipovaj aktivuloj ol 
antaŭe. En 2004 estis 716 “kanutanoj”, sed en 2005 je 45 malpli, t.e. 671. Ĉar 
daŭre kreskas la nombro de tiuj, kiuj deziras membriĝi en UEA sed ne povas mem 
pagi, UEA alvokas por pli da donacoj de solidaraj esperantistoj al Fondaĵo Canuto. 
Gojiga estis la rekresko de abonoj al la junulara revuo “Kontakto”: de 839 al 922. 
TEJO nombris malpli da patronoj (64 anstataŭ 76), sed Societo Zamenhof venkis 
sian multjaran malkreskon, kunigante 143 mecenatojn (138 en 2004). 

Laŭlanda membrostatistiko aperas en la aprila numero de “Esperanto”. Mal- 
fruaj kotizpagoj por 2005, kiuj atingas la Centran Oficejon post la pretigo de tiu 
statistiko, estos inkluzivitaj en la definitivaj oficialaj ciferoj, kiujn oni publikigos 
en la Estrara Raporto pri la jaro 2005 en la junia numero de “Esperanto”. 

(Gazetaraj Komunikoj de UEA) 

STEFAN MAUL EN LA MAJA MALFERMA TAGO 

Stefan Maul, konata Esperanta ĵurnalisto kaj redaktoro de la magazino 
“Monato”, estos la ĉefa gasto en la Malferma Tago de la Centra Oficejo de UEA 
sabaton, la 13-an de majo. Maul prezentos dum la Tago sianĵus aperintan verkon 
“E1 verva vivo ĵurnalista”, en kiu li interalie klopodas klarigi, kial li estas kaj restas 
konvinkita adepto de la ideo de L.L.Zamenhof. Nekutiman prelegon faros pro- 
fesoro Ruĝnazul’, por kiu la elpaŝo en la maja Malferma Tago estos premiero en 
tiu ĉi populara aranĝo, kiu okazos jam por la 24-a fojo. Premieran prezenton sper- 
tos ankaŭ la fdmo de Petro Balaz pri la pasintnovembra Malferma Tago kaj pri la 
vivo en la Centra Oficejo. Oni montros ankaŭ filmon pri la Esperanto-rilata kvizo 
en la ĉi-jara Muzea Nokto de Roterdamo. 

Kiel tradicie, la vizitantoj povos ĝui rabatojn en la libroservo kaj gajni esperan- 
taĵojn en senpaga loterio. Kafo kaj teo, ankaŭ senpagaj, estos varmaj la tutan tagon. 
La Malferma Tago daŭros de la 10-a ĝis la 17-a horo. 

(Gazetaraj Komunikoj de UEA) 

DOJENO DE LA DELEGITA RETO FESTIS 100-JARIĜON 

La dojeno de la Delegita Reto de UEA, s-ro Rene Llech-Walter, festis sian 100- 
an naskiĝdaton la 30-an de marto. Jam ekde 1932 li plenumas la oficon de delegito 
de UEA en sia hejmurbo Perpignan en Francio. De 1955 ĝis 1964 li estis ankaŭ 
estrarano de UEA. Cambro en la Centra Oficejo de UEA portas lian nomon 
memore al lia kontribuo por la aĉeto de la propra domo de la Asocio en Roterdamo 
komence de la 60-aj jaroj. Llech-Walter estas honora prezidanto de Unuiĝo Franca 
por Esperanto. Krom en UEA, li estas dumviva membro en Internacia Katolika 
Unuiĝo Esperantitsta. 

Llech-Walter estas unu el la plej konataj kulturaj agantoj inter katalunoj en 
Francio. En 1982 la franca eduka ministerio rekonis lian aktivadon per sia plej 
grava distingo, promocio al la rango de Komandoro en la Ordeno de Akademiaj 
Palmoj. 

En sia gratula letero al la jubileulo la Prezidanto de UEA, d-ro Renato Corsetti, 
skribis interalie: “Vi estas Delegito de UEA ekde la jaro 1932, kaj tiel vi estas la 
dojeno de ĉiuj Delegitoj de UEA, kies atenton UEA altiros al via dat-reveno, por 
ke ili rigardu al vi, kiel al ekzemplo de forta servanto de la Esperanto-komunumo 
dum pli ol 75 jaroj. Temas, laŭ mia scio, pri vera rekordo.” 

Gratulkartojn al s-ro Llech-Walter oni povas sendi laŭ lia adreso en la Jarlibro 
de UEA (Perpignan, Francio). 

(Gazetaraj Komunikoj de UEA) 

NOVAJ REU-ALIĜOJ POR 2006 

NOVAJ DL MVIVAJ MEMBROJ 

Derevjannih Sergej (Moskva reg.), Bronov Sergej (Krasnojarsk) 

ALIĜINTAJ KOLEKTIVOJ 

Moskva EK MASI (+ 4 membroj): Ĉerniŝova Oljga, Kudrjaŝova Alla, Morozova 
Jelena, Sidorova Valentina 

Vladivostoka E-klubo “Paeifiko” (16 membroj): Abisova Ljudmila, Bratĉikova 
Rada, Ĉernozub Ljudmila, Gorbunov German, Koneva Galina, Makŝanov Viktor, 
Neunilova Nadeĵda, Pilneva Dina, Samoŝkina Valentina, Semjonova Valentina, 
Seremetjeva Svetlana, Slepĉenko Gennadij, Tiŝĉenko Margarita, Titajev Aleksandr, 
Udovickaja Nadeĵda, Zaloznaja Ljubovj 

INDIVIDUAJ MEMBROJ 

Ahmetova Faina (Ivanovo), Basov Gennadij 
(Moskvo), Burgar Lilija (Rostova reg.), Ĉa- 
jka Oleg (Moskvo), Glaznica Tatjana (Ĉel- 
jabinsk), Grigorjevskij Andrej (Ĉuvaŝio), 

Hekland Baard (Norvegio), Jaroŝenko Jelena 
(Rostova reg.), Kitajkin Ivan (Ĉuvaŝio), Ko- 
lodin Mihail (Sankt-Peterburg), Kozlov Alek- 


Gabrovano venas en restoracion, 
vokas la ĉefkelneron kaj donas al li 
moneron. Tiu demandas: 

- Cu vi deziras antaŭmendi tablon? 
-Ne. Mi revenos post du horoj, 
sed kun sinjorino. Do vi diru, ke 
liberaj lokoj mankas. 

(per-esperanto-humuro) 

sej (Niĵnij Novgorod), Krasnokutskij Anatolij (Volgograd), Laptev Viktor (Ĉeljab- 
insk), Loŝmanov Anton (Komsomoljsk-na-Amure), Maleĵ Ljubovj (Ivanovo), Morev 
Aleksandr (Sankt-Peterburg), Muraŝev Aleksandr (Sankt-Peterburg), Obrezkov 
Andrej (Ivanovo), Radionov Andrej (Omsk) 

1 AMILIAJ MEMBROJ 

Grigorjevskaja Natalja (Ĉuvaŝio) 


Ĉe la adreso <http://reii.ru/dok/index.php? dok=membrolisto> ĉiam eblas vidi ak- 
tualan liston de la membroj. 

KOTIZOJ DE REU POR 2006 

Individua kotizo - 80 rubloj (por ekstermsiaj loĝantoj - 8 eŭroj), inkluzivas la 
membrokarton, Jarlibron kaj/aŭ Manlibron de REU, REU-bultenon kaj aliajn 
informojn de REU, voĉdomajton en REU-Konferenco, rabatojn ĉe uzo de 
REU-servoj kaj en E-aranĝoj. 

Dumviva kotizo - 2000 mb. (por ekstermsiaj loĝantoj - 200 eŭroj) - ĉio la sama 
dum la tuta vivo. 

Familia kotizo - 30 rub. (la membrokarto, voĉdonrajto en REU-Konferenco, raba- 
toj ĉe uzo de REU-servoj kaj en E-aranĝoj). 

Rabatita individua kotizo - nelaborantaj gejunuloj kun la aĝo malpli ol 26 jaroj 
pagas 50% de la kotizo. 

Kolektiva kotizo - 30 mb. por ĉiu aligita membro (la aliĝintaj kolektivoj pagas 
minimume por 5 aligitaj membroj), inkluzivas po 1 ekzemplero de REGo kaj 
Jarlibro de REU por ĉiu komenciĝinta deko de la aligitaj membroj, aliajn in- 
formojn de REU por la kolektivo; la membrokartojn, voĉdonrajtojn en REU- 
Konferenco, rabatojn ĉe uzo de REU-servoj kaj en E-aranĝoj por la aligitaj 
membroj. 

Aliĝkotizo - 160 rub., unufoje pagata de nova aliĝinta kolektivo. La jamaj aliĝintaj 
kolektivoj ne pagas ĝin. La nova kolektivo iĝas regiona organizaĵo de REU kaj 
laŭpete ricevas dokumenton pri tio. Se la organizaĵo ne pagas kotizojn por aligi- 
taj membroj dum du sinsekvaj jaroj, ĝi estas konsiderata likvidiĝinta kaj poste 
devus denove aliĝi. 

Rabatita abono de REGo - 120 rub. (ekster Rusio - 15 eŭroj), por ĉiuj membroj, 
escepte de la aligitaj kaj familiaj. La dumvivaj membroj, kiuj pagis sian kotizon 
en 2001-2003, plu ricevados REGon sen aldona pago. 

Membroj de REU aŭtomate iĝas aligitaj membroj de Universala Esperanto-Asocio. 
Aliĝilon, rublajn kotizojn kaj rabatitajn REGo-abonpagojn (poŝtmandate) sendu al: 
4epTHJiOBy MnxaHJiy KoHCTaHTHHOBHny, a/a 21, Oahhuobo- 6, 143006 Moc- 
KOBCKan od.iacu». La eŭraj kotizoj kaj rabatitaj REGo-abonoj pagendas al la kon- 
to reua-p ĉe UEA. (Pri pliaj pagmanieroj informiĝu ĉe Mikaelo Certilov rete <ka- 
sisto@reu.ru>, telefone +7-916-2019437 aŭ poŝte laŭ la supre indikita adreso.) 

NESTo-2006 

Ni denove invitas vin partopreni en NESTo - Naturista Esperantista Somera 
Tendaro. Ci-jare NESTo okazos ĉe nord-okcidenta bordo de Krimeo de la 21-a ĝis 
la 30-a de julio 2006. Nin atendas bona ripoza bazejo kun diversaj loĝvariantoj 
ekde la ordinaraj ĝis luksaj, 3-foja ordinara kaj vegetara manĝo, brila suno, freŝa 
aero kaj nepre karesa maro. Prezoj estas ege moderaj! Aliĝilo kaj retejo kun pli 
precizaj informoj baldaŭ estos pretaj. Interesitoj pri partopreno en la aranĝo kaj en 
ĝia programo - skribu al mia ret-adreso <bo@msma.ru>! 

Aleksej Kozlov (Niĵnij Novgorod) 

7-a KONGRESO DE EŬROPA ESPERANTO-UNIO 

Karaj eŭropaj esperantistoj! Mi elkore invitas vin ĉiujn al la 7-a Kongreso de 
Eŭropa Esperanto-Unio, kiu okazos en Maribor dum 28.07-04.08.2007. Gi estos la 
unua fojo, kiam EEU-Kongreso okazas en unu el la novaj EU-landoj, t.e. en unu el 
la 10 landoj kiuj aliĝis al EU la 1-an de majo 2004. Pro tio, kaj pro la fakto ke 
Slovenio situas en la mezo de Eŭropo kaj estas aparte bela lando, ni esperas bon- 
venigi vin amase en Maribor, kaj ne nur el Eŭropo sed el la tuta mondo. 

Kiel vi povas vidi en nia retejo <http://www.esperanto-maribor.si/>, la kon- 
greso enhavas multajn interesajn aranĝojn. Unuafoje ni elektis nelingvan ĝeneralan 
temon por la Kongreso: “Akvo difinas eŭropan estonton de la 21-a jarcento”. Ni 
havos prelegojn de fakuloj pri akvo kaj ekologio; filmojn pri marĉoj, birdoj, riveroj 
kaj slovenaj akvoj; prezenton de <http://www.burger.si/>; kaj diskuton pri scienca 
terminologio en Esperanto (biologio, ekologio, ktp.). 

Sed ni ankaŭ ne forgesos niajn pli tradiciajn temojn, kiujn ni traktos sub la in- 
fluo de la lando kie ni kongresos. Slovenio antaŭe estis parto de Jugoslavio, lando 
kies lingvaj spertoj povus multe helpi la embrian lingvopolitikon de EU. Do, estos 
konferenco pri “Kion lernu EU el jugoslavia lingva sperto”. Ciu EEU-Kongreso 
aparte gravas por la evoluo de nia movado en Eŭropo, kaj do ne mankos la EEU- 
temoj: Asembleo de EEU, Estrarkunvenoj de EEU kaj Strategia fommo de EEU. 

Ni havos riĉan kulturan programon, i.a. koncerton de slovena komso miksitan 
kun folkloraĵoj, filmojn, koncertojn kaj teatran vesperon. Estos “Paralelaj pro- 
gramoj”: “ĝangalo-babilejo”, ĝardenistoj-esperantistoj, kurso de Esperanto por 
mariboranoj kaj kunuloj de partoprenantoj, fotoekspozicio, “Esperanto-kulturo” en 
urba biblioteko, kaj “Esperantistoj prezentas siajn landojn kaj regionojn”. 

Aparte ni invitas junajn gesamideanojn, ĉar ili estas nia estonteco. En la kadro 
de nia kongreso okazos ankaŭ renkontiĝo de eŭropa junularo kun la programo pre- 
parita por gejunuloj. Por vi, gejunuloj, estas senpaga aliĝo ĝis la fino de la jaro 
2006. Sincere ni esperas ke vi venos amase por plijunigi kaj plibeligi nian urbon. 

Vere estos io por ĉiu. Pro tio venu, kaj venu multnombre. Kune ni frandos ne- 
forgeseblajn tagojn en Maribor! Por ekscii pliajn detalojn, kontaktu nin: 
<eeu.kongreso@gmail.com>. 

D-ro Sean O Riain, Prezidanto de EEU 

RENKONTIĜO EN LA PLEJ ALTA LANDO 

Nepala Esperanto-Asocio okazigis la sesan Himalajan Renkontiĝon de la 26-a 
de februaro ĝis la 10-a de marto 2006. Partoprenis 58 esperantistoj el diversaj lan- 
doj (45 - el Nepalo). La ĉefa celo de tiaj Renkontiĝoj estas pligrandigi kontakton 
kun alilandaj esperantistoj, ĉar pro ekonomiaj kialoj malmulte da nepalaj esper- 
antistoj povas vojaĝi eksterlanden kaj partopreni Esperantajn eventojn. La 9-an de 
marto en la fina programo ĉefa gasto estis la nacia poeto de Nepalo S-ro Madav 
Prasad Ghimire, kiu diris ke en la mondo oni parolu almenaŭ du lingvojn: la 
gepatran lingvon kaj la internacian lingvon Esperanto. Li petis ke oni traduku 
nepalan literaturon al Esperanto. Prezidanto de KAEM, Hori Yasuo, diris ke 
Nepalo estas en la plej alta loko de la mondo kaj ĝia asocio allogis partoprenantojn 
de la plej malalta loko de la mondo (Nederlando). Ciuj landaj reprezentantoj de- 
ziris pluan sukceson al la asocio kaj laŭdis ties programon. 

Bharat Kumar Ghimire, Generala Sekretario de Nepala Esperanto-Asocio 

ESPERANTOLOGIA KONFERENCO DUM LA UK 

La Esperantologia Konferenco de la ĉi-jara Univerala Kongreso en Florenco 
(29.07 - 05.08) havos kiel temon “Esperantologio kaj la Interreto”. Bonvenaj estos 
kontribuoj pri scienca pritraktado de Esperanto en la Interreto kaj pri la Interreto 
kiel helpilo por esperantologoj. Aparte kuraĝigataj estos kontribuoj de junaj esper- 
antologoj. La Konferencon organizas ĉi-jare Bertilo Wennergren. ESF (“Esperantic 
Studies Foundation”), kiu subtenas la Konferencon, planas aperigi la referaĵojn en 
sia TTT-ejo kaj eble ankaŭ en presita formo. La referaĵoj tial prefere enhavu 
anglalingvan resumon. Interesatoj bv. anonci sin ĉe Bertilo Wennergren retpoŝte: 
<bertilow@gmail.com>. 

(INFORMITALE) 

REEĤO EN LA REVUO 

Pasintjare en la januara numero de la revuo “Nauka i ĵiznj” (“Scienco kaj 
vivo”) aperis kelkaj priesperantaj artikoloj (vidu pri tio en REGo, JVe 2(27), 2005). 
En N°2, 2006 de “Nauka iĵiznj” aperis ĉi-suba artikoleto. 


UNULINGVO POR ĈIUJ 

En la redakcion venis nemalmultaj reehoj pri la aro da artikoloj pri la arte- 
farita lingvo Esperanto (rigardu “Nauka i ĵiznj” Ns 1, 2005). Unu el la legantoj 
A.V.Topikov (Nikopolj, Ukrainio) proponis eĉ eldoni la revuon “Scienco kaj Vivo” 
en Esperanto. 

Tiun deziron ni apenaŭ povos realigi pro multaj kialoj. Kaj parenteze pro tio, 
ke en la mondo aperas suftĉa kvanto da eldonaĵoj en Esperanto. Tiuj, kiuj serioze 

okupiĝas pri la lingvo, povas konatiĝi knn tiuj. 

Nia leganto Jevgenij Sergejeviĉ Perevertajlo, UEA-ano, proponis E-instrui 
senpage al tiuj, kiuj volas ellerni la lingvon. Li pretas respondi ĉiujn demandojn 
ankaŭ pri abonado de E-periodaĵoj. Lia retadreso estas <esperuzo@mail.ru>. Kiu 
ne havas retaliron, tiu povas sendi leteron al Jevgenij Sergejeviĉ ordinarapoŝte al 
la adreso: Taŝkento, Glavpoĉtamt, a/j 140. 

La redakcio dankas al ĉiuj, kiuj reehis la publikaĵon en la revuo. 


BEDAURINDE! Tiu ĉi revua publikaĵo aperis dank’ al klopodoj de esper- 
antistoj el Ukrainio (Tatjana Auderskaja, Odeso) kaj Uzbekio. Cu vere tio ne tuŝas 
la rusianojn? Tio ne estas riproĉo. Ne ĉiu kapablas.... Mi proponas ĉiujn deman- 
dojn, problemojn pri publikigo de priesp-aj materialoj en la rusia gazetaro komisii 
al Tanja kaj mi. Mi jam proponis aperigi mian priesp-an kontribuaĵon al iuj urboj 
de Rusio. Mi petas almenaŭ la adresojn de la loka gazetaro. 

Eŭgeno Perevertajlo (Uzbekio) 

KIO ESTAS PIP 

Kiel ĉiuj gravaj gmpoj, la Esperanto-movado devas konservi sian esencon kaj 
sian bazan signifon. Tamen, ĝi ankaŭ devas ŝanĝiĝi kaj evolui, por ke ĝi ne perdu 
la kapablon esprimi kaj realigi tiun esencon kaj tiun signifon. 

Inter la bazaj dokumentoj de la Esperanto-movado estas la Statuto de UEA. Ar- 
tikolo 3 de la Statuto deklaras, ke UEA, kaj pro tio la esperantistaro, devas ne nur 
disvastigi la uzadon de Esperanto kaj agadi por solvi la mondan lingvan prob- 
lemon, sed ankaŭ “plifaciligi la ĉiuspecajn spiritajn kaj materialajn rilatojn inter la 
homoj, malgraŭ diferencoj de nacieco, raso, sekso, religio, politiko aŭ lingvo”. 

Tiu citaĵo indikas la direkton, laŭ kiu vojaĝas la Projekto Indiĝenaj Popoloj 
(PIP). Gi celas fari kontakton kun indiĝenaj popoloj por informi al ili pri la ekzisto 
kaj la celoj de Esperanto, kaj pri la manieroj, per kiuj indiĝenaj popoloj povos uzi 
Esperanton; ĝi celas ebligi al la indiĝenaj popoloj kontakton kun interretaj Espe- 
ranto-kursoj kaj aliaj rimedoj, por ke anoj de indiĝenaj popoloj relative facile lernu 
la lingvon. Sed kial PIP celas indiĝenajn kulturojn? Kaj kion fam individuoj el tiuj 
kulturoj post kiam ili lernos Esperanton? Por konvene respondi al tiu demando, ni 
unue rigardu la situacion de multaj indiĝenoj kaj iliaj kulturoj tra la mondo. Indi- 
ĝenaj popoloj ofte havas problemojn trovi manieron starigi taŭgan rilaton inter sia 
kulturo kaj la pli moderna kulturo apud ili. La rezulto de tiuj situacioj estas gravaj 
perdoj: la indiĝenaj kulturoj kaj individuaj indiĝenoj ofte perdas sian terenon, 
vivmanieron, sanon kaj eĉ vivon. Aliflanke, la modemaj kulturoj kaj individuoj 
ofte perdas valorajn sciojn pri la indiĝenaj kulturoj kaj, eĉ pli grave, perdas oka- 
zojn trakti respektoplene kaj lerneme aliajn homojn kaj aliajn kulturojn. 

PIP kredas, ke kiam indiĝenaj popoloj havos kontakton inter si per Esperanto 
kaj la Interreto, ili povos praktike kaj emocie subteni sin per interŝanĝado de in- 
formoj kaj per la komuna solvado de problemoj similaj en diversaj mondopartoj, 
ekzemple: terenposedado, sano, taŭgaj ŝanĝoj pri edukado kaj ekonomia vivo, kaj 
reciproka respekto por disvolviĝo de siaj kulturoj. Tio, laŭ PIP, estos konvena es- 


15 





primo de la artikolo 3 de la Statnto de 
UEA. 

Kompreneble, PIP devos multe kaj 
saĝe labori por atingi siajn celojn. In- 
ter aliaj paŝoj ĝi devos: 

- tutmonde kontakti indiĝenajn 
grupojn diversspecajn; 

- klarigi la celojn de Esperanto kaj 
la manierojn, per kiuj indiĝenaj gmpoj 
povos uzi Esperanton por plibonigi sian situacion; 

- evoluigi siajn rilatojn kun aliaj gmpoj, kiuj celas helpi indiĝenajn kulturojn 
kaj interretan edukadon; 

- certigi, ke indiĝenaj gmpoj havos taŭgajn lernilojn kaj ricevos necesan helpon 
pri la lernoprocedo; 

- provizi al indiĝenaj gmpoj informon pri kontakto kun similaj gmpoj por in- 
terkoniĝo kaj kuna laboro; 

- informi pri la laboro de PIP al registaraj, internaciaj kaj aliaj instancoj kaj 
grupoj. 

PIP nun serĉas personojn de diversaj lingvaj kaj kulturaj scioj, personojn de di- 
versaj lertecoj kaj personojn, kiuj havas fortan intereson pri la indiĝenaj kulturoj de 
la mondo. Por komenci vian kunlaboron kun PIP, bonvolu kontakti nin per la 
adreso <ejfelker@dslextreme.com>. 

Agavo (Erik) Felker (Usono) 

NE NEPRE POETOJ... 

Finfine tio okazis! Ekde la pasinta aŭtuno mi liberiĝis de la ĉiujara kurso por 
komencantoj - tiun ekgvidis pli junaj volontuloj, ekzameniĝintaj antaŭe ĉe CALK. 
Ne temas pri tio, ke laboro kun denulaj komencantoj estas naŭza por mi. Ciuaŭtune 
venas novaj interesaj homoj, plejparte - gejunuloj, kaj vidalvide kun la ĉarma no- 
vica areto ekparolas en mi ĉiam du kontraŭdiraj voĉoj. Unu fervore alvokas skulpti 
el tiu “argilo” brilajn esperantistajn figurojn, dum la alia avertas, ke subita kaj haz- 
arda mia interveno ja povas iel damaĝi la estonton de tiu junularo... Venkas fine la 
unua voĉo, konvinke diranta, ke elementa posedo de Esperanto ne malutilos por ĉiu 
el la novicoj, sed pri posta evoluo ili decidu mem. Kun tiu resumo mi komencis 
elementan kurson dum kelkaj jardekoj, pene trovante ĉiujare ion freŝan tiel ke la 
kurso estu interesa por la gejunuloj kaj ne enua por mi mem. Tamen... tamen ĉiu- 
jara ekalfabeto iom premas la animon, do kaptis min kontento ĉe transdono de la 
elementa kurso en alies manojn, kaj la liberiĝo pensigis pri lanĉo de plenforta 
evoluiga kurso... se venos dezirantoj. 

Ili venis - sep personoj, kaj ni eklaboris. Nia laboro daŭris ekde mezoktobro 
2005 ĝis mezaprilo 2006 kun paŭzo preskaŭ monata pro vintraj ferioj-sesioj. Ni 
kunvenadis ne ofte - nur unu fojon semajne por horo kaj duono. Sed niaj kunvenoj 
estis amuzegaj! Mi hezitus diri ĝuste, kiu ricevis pli da ĝuo dum la lecionoj, - ĉu 
mi aŭ miaj lernantoj. Sed mi povas raporti, ke: a) ĉiuj ili venadis akurate por kune 


Viro kun cigaredo interdente eniras ta- 
bakvendejon. La vendisto avertas: 

- Mi petas ne fumi ĉi tie! 

- Kial do? Vi ja vendas tabakaĵojn, do vi 
devas permesi ankaŭ uzi ilin ĉi tie! 

- Sed se vi en apoteko aĉetas kondomon, 
ĉu oni al vi permesas tie seksumi? 

(per-esperanto-humuro) 

legi, skribi, verki, inventi 
kaj ridi, kaj b) por mi ĉiu 
leciono estis vera festo. 

La programo estis ne 
tradicia, sed multflanke 
eksperimenta. En la unua 
leciono mi proponis al la 
homoj (junaj, sed ja de- 
cidkapablaj) ke ni dediĉu 
parton de nia tempo al 
poezio. Mi diris, ke ne 
estas mia celo fari ilin 
poetoj, sed jes - doni 
ĝeneralan komprenon pri 
poezio, kaj aparte pri la 
Esperanta, - okaze de ilia 
konsento. Ili konsentis, 
do, krom la tradiciaj legolibroj de Auld (“Paŝoj al plena posedo”), Boulton (“Faktoj 
kaj fantazioj”) kaj Kolker (“Vojaĝo en Esperanto-lando”), ni uzis “Lingvo stilo 
formo” de Kalocsay, triaŭtoran “Parnasan Gvidlibron”, “Kien la poezio?” de Clark 
kaj aron da poemoj ekde LLZ ĝis Fernandez, Giŝpling kaj Mattos. Ni iom spertiĝis 
kune analizi poeziajn tradukojn, esplori Esperantan metrikon, verki simplajn poe- 
metojn (“ĉastuŝkojn”, limerikojn, rondelojn) kaj deĉifri zamenhofajn proverbojn 
ĉifritajn en “La Gazeto”. Ne mankis ankaŭ pura lingvoinstruado per kiu ni riĉigis 
niajn sciojn pri gramatiko, ankaŭ la vortprovizon, funde babilante pri homa karak- 
tero kaj sentoj, pri birdoj kaj bestoj, pri aŭtoj, ŝipoj kaj trajnoj ktp. 

Mi treege bedaŭras, ke la 11 -an de aprilo ĉio ĉi venis al la fino, almenaŭ 
provizora. Sed estas klaraj la efektive altiĝinta lingvoposedo de la kursfinintoj kaj 
ilia amikiĝo, kiu esperigas pri estonta evoluo de esperantista komunumo en nia ur- 
beto. Kaj fine - ili ekverkis! Tiu fakto estas plej esperiga por mi. Ne nepre ili 
poeziumu poste por publiko, sed ja enanime ĉiu el ili konservos la guston de 
poezio. 

Ilia lasta hejmtasko estis produkti poemeton laŭplaĉe - sen limigoj pri formo, 
stilo aŭ dimensio. Estas io montrinda, kion mi prezentas sube, nur kun antaŭnomoj 
de 1’ aŭtoroj - la familinomoj dume restu anonimaj. Bonvolu tolereme akcepti kel- 
kajn malglataĵojn, malgraŭ tiuj la rezulto estas laŭdinda. 

Mikaelo Bronŝtejn (Tihvin) 


KATKISADO 

Interkisis mi kun kato. 
Laŭte ridis mia frato, 

Ĉar la vosto de kisanto 
Svinge frapis liajn vangojn. 

Zoja 

ĈARMULINO 

Oh, ĉamulin’ 

Kial turmentas min? 

Pro kio vi dum preterpaŝo 

Min ne rigardas, eĉ ne turnas kapon? 

Kial tentadas vi ne indulgante, 

En bela sarafan’ preterkurante, 

Kaj viaj haroj, silkaj pro vetero, 

Flagradas kaj briladas en aero?! 

Sed frandas mi nun tiun ĉi doloron, 
Malgraŭ vi apartenas al aliu. 

Vi estas mia revo, mia vivo, 

Sed vi neniam scios pri ĉi tio. 

Darja 

LIMERIKO 

Unu plaĉa lordin’ el Atlanto, 

Bantiginta botetojn per banto, 

Nur promenus sen sido 
Kun makula hundido... 

Sed makulas klimat’ en Atlanto. 

Aleksandra 

OMBRO 

Inna Ginzburgskaja 
Tradukis Oljga 

Mi estis elpensaĵ’ kaj restis elpensaĵo. 

Se iu sciis min, do sciis li ne min. 

Enestis morna lum’, kompato ekster saĝo 
Kaj du-tri fajreretoj en la sin’. 

Por ies ekbruliĝ’ fordonis mi fajrerojn. 
Kompaton donis mi - naskiĝis ies mild’. 
Kaj mian mion mi foiĵetis sur la relojn, 
Kaj trajno tranĉis ĝin al eroj mil. 

Nun estas ŝi en mi, fremdeca ĝis proksimo, 

La elpensita ombr’, zorganta pri la voj’. 

Mi ne imitas ŝin, nek ŝian vivon vivas, 

Kaj mi bruligos ŝin en iu foj’. 

Sen ŝminko, sen aplaŭdo mia lud’ finiĝos, 
La superforta pen’ kaj anhelanta spir’. 
Remeta en real’ por ĉiuj fremda iĝos 
Sed restas elpensaĵo dume mi. 

* 444 + 44444444444 * 444444 ku/tura revuo 


PRI KULTURA HEREDO DE INNOKENTIJ ĴUKOV 




En la jaro 2005 samregionanoj de siatempe sufiĉe fama en nia lando, sed 
nuntempe preskaŭ forgesita skulptisto-aŭtodidakto Innokentij Nikolajeviĉ Ĵukov 
(1875-1948) celebris lian 130-an naskiĝdaton. En la urbo Cita estis ekspozicioj de 

liaj kreaĵoj, artikoloj k.s. Guste en ĉi- 
lokaj muzeoj troviĝas la plej mult- 
nombra kolekto de liaj skulptaĵoj - 
pli ol 70. Ĉi tie oni zorge konservas 
la memoron pri pedagogia kaj socia 
agado de la rimarkinda homo. 

Tute surprize la memoro pri 
IĴukov reviviĝis en Moskvo, pli 
konkrete - en esperantista medio, 
dank’ al rememoroj de alia ri- 
markinda homo - antaŭnelonge nin 
forlasinta Nikolaj Iosafoviĉ Ĉistja- 
kov (1914-2002), dum multaj jaroj estrinta E-klubon “Scio”. Okazis ke I.Ĵukov es- 
tis la homo, de kiu N.Ĉistjakov heredis Esperanton 
dum siaj lernejaj jaroj. Pri tio la dankema lernanto 
rakontis al samklubanoj kaj poste publikigis artikolon 
en la revuo “Scienco kaj kulturo” (JVs 1/1999). Bib- 
liotekoj havas multajn publikaĵojn de mem IĴukov, 
ankaŭ pri li, sed nenie oni mencias pri esperantisteco 
de la skulptisto. 

Estas konata fakto, ke la skulptisto kreis plejparte 
malgrandajn formojn de skulptaĵoj el argilo, sed estis 
malmultaj esceptoj. Ekzemple, en placoj kaj bulvar- 
doj de Moskvo dum antaŭmilitaj jaroj staris 5 skulp- 
taĵoj de I.Ĵukov. Bedaŭrinde, konserviĝis nenio. Sed 
plu restis la espero, ke en Peterburgo ankoraŭ staras 
la domo, omamita per skulptaĵoj de I.Jukov dum 
tempo de lia laŭta gloro somere de 1912. 

La adreso ne estis kompleta: strato Mitninskaja, 
sen numero de domo. Ne estis priskribo de la domo 
kaj de la skulptaĵoj. Kiam antaŭ la vojaĝo de Leo 
Vulfoviĉ en Peterburgon printempe de 2005 mi ra- 

kontis al li pri deziro serĉi tie la skulptaĵojn de I.Ĵukov kaj petis helpi, li tuj konsen- 
tis. Mitninskaja - estas longa strato, trovi necesan domon estas ne simple. Sed Vul- 
foviĉ trovis (!), faris kaj alsendis fotografaĵojn (!), kaj fiksis, ke bazaj skulptaĵoj 
aspektas belege post antaŭnelonga restaŭrado (v. la foton). 

Angula domo kun la skulptaĵoj de I.Ĵukov (kune kun ankoraŭ 5 domoj ĉe la 
strato Mitninskaja) antaŭ revolucio apartenis al riĉulo P.M.Stanovoj kaj havis 
duoblan numeron 17/48. Dua cifero apartenis al la strato 8-a Roĵdestvenskaja. Post 
la revolucio okazis modifo de la adreso. Dank’ al penoj de Leo Vulfoviĉ kaj peter- 
burgano Anatolo Sidorov estas precizigita la nuna adreso: la domo N» 17-19/48 ĉe 
la strato Mitninskaja, angule kun la strato 8-a Sovetskaja. 

Se iu havas informojn pri esperantisteco de Innokentij Ĵukov, bonvolu komu- 
niki tiujn al la aŭtoro de ĉi artikolo laŭ la adreso <erbu@narod.ru>. 

Ergard Budagjan (Moskvo) 

ESPERANTO EN LA MUZEA NOKTO DE ROTERDAMO 

Dum la 4-a kaj 5-a de marto okazis Muzea Nokto de Roterdamo, dum kiu 
muzeoj, artgalerioj k.a. artaj establoj estis malfermitaj ĝis la 2-a horo nokte. La 
hispana artisto David Maroto, loĝanta en Roterdamo, malfermis tiam ekspozicion 
de skulptaĵoj kaj instalaĵoj. Jam en januaro Maroto petis helpon de la Centra 
Oficejo de UEA por realigi lige de sia ekspozicio aranĝon kun esenca rolo por Es- 
peranto. Pere de la CO ekestis kunlaboro inter Maroto kaj Francisco Veuthey, el ku 
rezidtis programero, dum kiu Veuthey legis fragmentojn el la romano “La inven- 
taĵo de Morel” de la argentina verkisto Adolfo Bioy Casares, kiujn li esperantigis 
laŭ peto de Maroto. La pli ol 100-kapa publiko devis diveni, en kiu lingvo okazas 
la legado kaj pri kiu verko temas. La legado daŭris pli ol tri minutojn, ĝis aperis la 
ĝusta respondo post la unue proponitaj itala, latina, korsika, retoromanĉa, portugala 
kaj rumana. Kelkaj pliaj minutoj kun helpaj sugestoj de la programestro necesis, 
ĝis iu divenis la nomon de la romano. La diveninto de la lingvo estis premiita per 
disko de la gmpo “Kaj tiel plu” kun mezepokeca muziko, dum la diveninto de la 
romano ricevis ĝian anglan eldonon. La tuta aranĝo estis fdmita kaj la fdmo 
prezentita en la oficiala inaŭguro de la ekspozicio la 9-an de marto, kie la kvizo pri 
lingvo kaj verko estis ripetita. Oni montros la fdmon ankaŭ en la Malferma Tago 
de la CO la 13-an de majo. 

En 1998 Francisco Veuthey renkontiĝis kun la verkisto Bioy Casares (1914- 
1999) en Roterdamo. Tiam Veuthey demandis la faman aŭtoron de fantastaj rakon- 
toj pri lia sinteno al Esperanto. La aŭtoro respondis: “Ciam ŝajnis al mi bona la 
ideo pri internacia lingvo. Esperanto havas mian plenan aprobon, kvankam mi 
neniam inkludis ĝin aŭ menciis ĝin en miaj verkoj simple pro tio, ke mi ne konas 
ĝin kaj neniam studis ĝin.” 

(Gazetaraj Komunikoj de UEA) 

KOLKER ĈAMPIONIS POR LA KVARA FOJO 

Kiel ĉiujare ekde 2002, “Vojaĝo en Esperanto-lando”, perfektiga lemolibro de 
Esperanto kaj gvidlibro pri la Esperanta kulturo, estis la plej multe vendita titolo en 

la Libroservo de UEA en 2005, kvankam tiu verko de Boris Kolker fariĝis denove 
aĉetebla nur en julio, kiam aperis ĝia tria eldono. Plejparte la Libroservo vendis ĝin 
al aliaj libroservoj, kursgvidantoj k.a. kvantaj aĉetantoj, dum ĉe la pinto de la sta- 
tistiko de unuekzempleraj aĉetoj estas alia novaĵo de UEA, “Sed homoj kun ho- 
moj” de Z.M.Sikosek pri la 100-jara tradicio de Universalaj Kongresoj. Entute la 
verko de Sikosek vendiĝis en 267 ekz. kaj devis cedi en la statistiko de totalaj ven- 
doj, krom al “Vojaĝo”, nur al la adresaro de Pasporta Servo, kiu ĉiujare troviĝas in- 
ter la pintaj furoraĵoj. 

En la listo de ĉiuj vendoj 11 titoloj el 20 estas eldonaĵoj de UEA aŭ TEJO. La 
plej sukcesa titolo de alia eldonejo estis la bildvortaro “Mil unuaj vortoj en Espe- 
ranto” (173) kaj la nova volumo kun aventuroj de la bildstria heroo Tinĉjo (165). 
Notinda estas la bona vendiĝo de “Manlibro pri instmado de Esperanto” (101), re- 
daktita de K.Kovats, kaj “Historio de Esperanto” (86) de A.Koiĵenkov. Ambaŭ es- 
tas verkoj, por kiuj ekzistis vera merkata bezono. 

Samkiel pasintjare, neniu kompakta disko konkeris lokon en la furorlisto de to- 
talaj vendoj. En tiu de unuopaj vendoj troviĝas la nova Kajto-disko “Lokomotivo, 
mlu nun!” (19) kaj, konvene por la jubilea jaro, “Universalaj Kongresoj” (18), 
kolekto de sondokumentoj el UK-oj de 1955 ĝis 1998. 

Gojige estis, ke la totala amplekso de vendoj de la Libroservo de UEA kreskis 
en 2005. La malneta vendosumo estis 128 021 eŭroj, kio superas per 5,5% la ven- 
dojn en 2004, kiam ili sumiĝis je 121 374 eŭroj. Car la nederlanda inflacio estis 
1,7%, temis pri rimarkinda reala kresko. 

VENDOJ ENTUTE (nombro - titolo - prezo en eŭroj) 

440 “Vojaĝo en Esperanto-lando”, Boris Kolker* (18,00) 

369 “Pasporta Servo, listo de gastigantoj”* (15,00) 

267 “Sed homoj kun homoj”, Z.M.Zikosek* (21,00/ en dura kovrilo 30,00) 

263 “Saluton!”, lernolibro de A.Childs-Mee* (10,80) 

173 “Mil unuaj vortoj en Esperanto”, bildvortaro de H.Amery (12,00) 

165 “Tinĉjo en Tibeto”, bildrakonto de Herge (11,70) 

136 “Gerda malaperis!”, Claude Piron (3,90) 

105 “La Zamenhof-strato”, L.Zaleski-Zamenhof/ R.Dobrzynski (18,00) 

101 “Manlibro pri instmado de Esperanto”, red. K.Kovats (7,50) 

99 “Pocket Esperanto Dictionary”, A.McLinen* (15,00) 

94 “Ĉu nur-angla Eŭropo?” R.Phillipson* (21,00) 

88 “Asteriks ĉe la olimpiaj ludoj”, Goscinny / Uderzo (9,00) 

86 “Historio de Esperanto”, A. Korĵenkov (12,00) 

82 “Gastono 1”, bildrakonto de Franquin (7,20) 

78 “Plena ilustrita vortaro de Esperanto” (87,00) 

74 “Konciza etimologia vortaro”, A.Cherpillod* (broŝ. 19,80 /bind. 24,90) 

72 “Baza Esperanta radikaro”, Wouter Pilger* (7,50) 

72 “Faktoj kaj fantazioj”, Maijorie Boulton* (13,80) 

72 “Internacia Kongresa Universitato 2005”, red. A.Wandel* (7,80) 

67 “La Kastelo de Vitro”, romano de J. Francis* (18,00) 

UNUOPAJ VENDOJ (nombro - titolo - prezo en eŭroj) 

62 “Sed homoj kun homoj”, Z.M.Zikosek* (broŝ. 21,00 / en dura kovrilo 30,00) 
45 “Plena ilustrita vortaro de Esperanto” (87,00) 

43 “Pasporta Servo, listo de gastigantoj”* (15,00) 

42 “Tinĉjo en Tibeto”, bildrakonto de Herge (11,70) 

40 “Nederlands-Esperanto-Nederlands woordenboek”, P.De Smet (17,70) 

38 “Vojaĝo en Esperanto-lando”, Boris Kolker* (18,00) 

32 “Historio de Esperanto”, A.Korĵenkov (12,00) 

31 “Mil unuaj vortoj en Esperanto”, bildvortaro de H.Amery (12,00) 

25 “Skizo de la Esperanta literaturo”, E.Tvarozek (7,80) 

24 “Lingvaj babilaĵoj”, A.Cherpillod (15,00) 

20 “A1 nova internacia lingva ordo”, red. Lee Chong-Yeon, Liu Haitao* (18,00) 
20 “Ĉu nur-angla Europo?”, R.Phillipson* (21,00) 

20 “Manlibro pri instraado de Esperanto”, red. K.Kovats (7,50) 

19 “Lokomotivo, ralu nun!”, kompakta disko, Kajto (9,90) 

18 “Universalaj Kongresoj”, kompakta disko, red. Z.M.Zikosek* (9,90) 

17 “Hillel la Saĝulo”, A.Cherpillod (4,50) 

17 “Gastono 1”, bildrakonto de Franquin (7,20) 

17 “Gramatiko de Esperanto”, M.Malovec (15,00) 

16 “La brasela bubo”, bildrakonto de W.Vandersteen (7,80) 

16 “Lito apud la fenestro”, rakontoj de B.Salt* (4,80) 

* Eldonaĵoj de UEA/TEJO 

(Gazetaraj Komunikoj de UEA) 
KIAL LUNDO EKAS SABATE? 

Arkadij Stmgackij, Boris Strugackij: Lundo ekas sabate. Tradukis el la rusa Mi- 
kaelo Bronŝtejn. Eld. Impeto, Moskvo, 2005. 232paĝoj. ISBN 5-7161-0127-5. 

“Lundo ekas sabate” estas unu el la plej bonaj libroj, verkitaj en Rusio en la 
20-a jarcento. A1 rasaj legantoj ne necesas prezenti ĝin - jam kelkaj generacioj 
bone konas ĝin kaj tre ŝatas. 

Fakte, la libro “Lundo ekas sabate” antaŭis la mo- 
don kaj la epokon. Nun legantoj de ĉiuj landoj kun in- 
tereso kaj plezuro sekvas la aventurojn de la fama 
Harry Potter en la mondo de homoj kaj en paralela 
mondo de sorĉistoj. Sed la fratoj Strugackij elpensis 
tiun paralelan mondon 40 jarojn pli frue, en la jaro 
1963! En la libro “Lundo ekas sabate” temas ĝuste pri 
du paralelaj mondoj: la mondo de ordinaraj homoj kaj 
la mondo de sorĉistoj! Tamen ĉi tie temas ne pri sor- 
ĉista lernejo, sed pri esplor-scienca instituto IESMASO 
(Instituto Esplor-Scienca pri Magio kaj Sorĉo). 

Ĉio okazas ie en la nordo de Rusio, en la urbeto So- 
lovec, kie funkcias nekutima esplor-scienca instituto: 



22 



tie laboras sorĉistoj kaj magiistoj, vampiroj, spiritoj, ĝinoj. Tie estas fakoj de Linea 
Feliĉo, de Aŭguroj kaj Profetaĵoj, de Defenda Magio, de Absoluta Scio, de Univer- 
salaj Transformoj kaj eĉ Veterburoo, kiu, evidente, aŭguras la veteron... La scien- 
cistoj serĉas receptojn de etema vivo, feliĉo kaj ĝojo... Kvankam multaj sciencistoj 
estas tre aĝaj, - kelkcentjaraj - ili havas tre modernajn ideojn kaj adaptiĝas al tek- 
nika progreso: en elektronika salono de la Instituto funkcias unu el la plej modernaj 
kalkulmaŝinoj de sia tempo! Ili okupiĝas pri submolekula kaj infraneŭrona magio, 
kaj olda maliculo Merlin por fari siajn veterprognozojn kaŝe aŭskultas la radion... 

En sia mallonga sed tre interesa antaŭparolo la tradukinto mencias, ke la libro 
enhavas du ĉefajn grnpojn de rolantoj - personoj el la rusa folkloro kaj personoj el 
la sovetia realo de la 50-aj - 60-aj jaroj de la 20-a jarcento: kune kun marvirinetoj, 
hejmkoboldoj, parolanta ezoko, Ostulo la Senmorta, multkapa Drako Goriniĉ kaj 
aliaj, kunekzistas normalaj ordinaraj sovetiaj burokratoj kaj falsaj sciencistoj, kiuj 
vivas en la ombro de veraj sciencistoj. Sed en la magia mondo de la fratoj Stru- 
gackij oni tuj vidas falsan scienciston: li havas harozajn orelojn! En la libro estas 
ankaŭ la tria gmpo de rolantoj, eble la plej grava por la enhavo: veraj sciencistoj, 
entuziasmuloj ĝis freneziĝo, por kiuj scienco gravas pli ol ĉio en la mondo. 

La titolo de la libro volas diri, ke vera sciencisto - homo aŭ sorĉisto - laboras 
sindone, ne kalkulante laborhorojn, solvadas sciencajn problemojn eĉ dum ripoz- 
tempo kaj komencas novan laborsemajnon ne lunde, sed sabate. Certe, la aŭtoroj 
volis kritiki la realon de sia epoko sub la formo de fantazia verko, - sed mi certas, 
ke ili same volis glori entuziasmulojn, kiuj aperas en ĉiuj tempoj kaj sub ĉiuj reĝi- 
moj. Eble, ĝuste pro tio la libro estas tiom gaja kaj optimismoplena! 

En la libro forestas aventura aŭ krima intrigo. La enhavofadeno estas tre sim- 
pla: ordinara homo, programisto Aleksandro Privalov hazarde trafas magian insti- 
tuton, komencas labori tie kaj poiomete malkovras ĝin kaj ĝiajn sciencistojn. La 
aŭtoroj tre feliĉe uzas fantastajn formojn por fari verkon plena de humuro - fakte, 
tio estas tre malnova tradicio, venanta de antikveco kaj sekvita de Jonathan Swift 
en “Aventuroj de Gulivero”, de Gerbert Wells en liaj fantaziaj romanoj, de Pierre 
Boulle en “La planedo de simioj” kaj de multaj aliaj verkistoj el diversaj landoj. lli 
uzas fantazian formon por akra socia kritiko. Ankaŭ la fratoj Stmgackij uzas ĝin 
por la kritiko. llia humuro estas ege originala kaj aperas ofte en unu sola bildo aŭ 
frazo. Pro tio oni povas legi kaj relegi la libron, kaj ĉiam oni trovos tie ion novan. 
Mi volas tamen averti, ke legado de la libro postulas certan intelektan nivelon. Do, 
pri intelekta nivelo - jen kion pensas pri tio programisto Privalov kaj fama 
magiisto Kristobal Ĥunta: “Ni venis al bona humoro kaj komencis priparoli novan 
taskon de Ĥunta, kaj tre baldaŭ li diris, ke eĉ antaŭe li opiniis sin pobrecito, sed ke 
mi estas profano pri matematiko li certiĝis de la unua renkonto. Mi arde subtenis 
lin kaj eldiris mian supozon, ke li verŝajne jam maturas por pensiuliĝo, sed min oni 
devas perbote peli for el la instituto al ŝarĝado de traboj, ĉar mi taŭgas por nenio 
alia. Li diris ke ne eblas eĉ paroli pri la pensio, ke li devas esti uzita nur kiel sterko, 
sed min oni devas allasi al trabŝarĝejo je la distanco ne malpli ol unukilometra, ĉar 
ankaŭ tie estas bezonata certa intelekta nivelo, do oni devas laborigi min kiel ler- 
nanton de merdoĉerpisto en holerbarakaro.” 

La libron tradukis Mikaelo Bronŝtejn - bone konata en Rusio kaj en Eŭropo, 
sperta verkisto kaj tradukisto, bonege posedanta Esperanton kaj havanta sian pro- 
pran literaturan stilon. Do, certe, la traduko estas ege altnivela. Ne necesas diri, ke 
la afero estis tre malfacila, ĉar la tradukanto devis prezenti al internacia legantaro 
pure rusajn folklorajn kaj fabelajn estaĵojn kaj aĵojn, kies nomoj forestas en oficia- 
laj vortaroj. Krome, en sia tempo la libro estis ege aktuala, ĝi enhavas multegajn 
realaĵojn de sia epoko. Kaj kiam la libro estas tre ligita kun aktualeco, ĝi rapide 
iĝas malfacile komprenebla, ĉar multaj realaĵoj, mallongigoj, nocioj, vortetoj 
malaperas. Mi opinias, ke la tradukinto havis bonan ideon doni tre mallongajn 
klarigojn malsupre de la paĝo pri nocioj, nekonataj de internacia legantaro (kaj, 
kiel li mem ĝuste rimarkas, eble eĉ por la nuna generacio de rusoj...). 

Krome, la aŭtoroj volonte uzas vortludojn - ofte netradukeblajn. La tradukanto 
havas tri eblojn: aŭ anstataŭigi ilin per neŭtrala traduko, aŭ fari longajn klarigojn, 
aŭ anstataŭigi ilin per aliaj vortludoj, propraj al la lingvo de la traduko. La lasta 
varianto estas la plej malfacila, sed la plej krea kaj la plej bela. Mikaelo Bronŝtejn 
tre bonŝance uzas ĝin. Generale, memorante pri la tri oraj reguloj de la tradukarto 
(antaŭ ĉio transdoni la sencon; la traduko plene konformiĝu al la traduklingvo; 
laŭeble transdoni la stilon de libro), ni povas konstati, ke ĉiuj postuloj estas respek- 
titaj. Kaj krome senteblas vera amo kaj respekto por la libro, videblas krea laboro. 
Mi opinias, ke ĉi tiu traduko povas esti konsiderata kiel modelo por aliaj 
tradukistoj. Bonan legadon! 

Nina Korĵenevskaja-Gouriou (Francio) 
(el "Monato ", aprilo 2006) 

ITALA MAJSTROVERKO EN “ORIENTO-OKCIDENTO” 

Sojle de la Universala Kongreso en Florenco enviciĝis en la eldonserio “Ori- 
ento-Okcidento”, aŭspiciata de UEA, la romano “La gefianĉoj” de Alessandro 
Manzoni. Tiu ĉi majstroverko de la itala literaturo estas esperantigita de Battista 
Cadei kaj eldonita de Itala Esperanto-Federacio. La 495-paĝa volumo aperas kiel 
n-ro 41 en la serio. 

“La gefianĉoj” estas verko, kiun konas ĉiu italo, kaj multaj parkeras tutajn pe- 
cojn el ĝi. Manzoni (1785-1873) publikigis ĝin unuafoje en 1827, sed poste li 
longe poluris ĝin kaj nur en 1840 aperis la defmitiva eldono. Manzoni strebis al 
nobla sed facile komprenebla lingvaĵo. Li adiaŭis la tiaman elitan, latineskan kaj 
retorikan prozon kaj imitis la konversacian stilon de la klemloj de Florenco, la 
naskiĝurbo de Dante kaj lulilo de la itala lingvo. “La gefianĉoj” estas historia 
romano, kiu temas pri la mistraktado de senpotenculoj fare de potenculoj. Gi dis- 
volviĝas en la 17-a jarcento, sed la aŭtoro fakte aludas okazaĵojn en sia propra jar- 
cento, farante tion kun tia majstreco, ke lia verko estas tute sentempa kaj universale 
valida. La libro estas mendebla ĉe la Libroservo de UEA kontraŭ 30 eŭroj. Ekde 
samtempa mendo de minimume 3 ekz. oni ricevas rabaton je 1/6. 

(Gazetaraj Komunikoj de UEA) 

VALERIJ SIPOVIĈ 

SEKRETO DE LA PA TRINO 

novelo 

Ni proponas al via atento fragmenton el dnme nekonata romano de dume neko- 
nata aŭtoro, kiun ni esperas vidi iam plene publikigita libroforme. La romano 
prezentiĝas kiel fragmentaro el dramplena vivo de diversaj generacioj samfamiliaj 
kaj ĉirkaŭbrakas la periodon ekde la intercivitana ĝis-inkluzive la patruja militoj. 
Malsupre vi trovos la rakonton pri la tragikaj travivaĵoj de la ĉefheroino Jelena 
Bogojavlenskaja dum la veno de la soveta potenco al ŝia siberia loĝurbeto 
Lednjov. Nun ŝi, pro la insisto de sia bofratino Varvara Mihajlovna, intencas fuĝi 
kun la eta filinjo el la urbo, konkerota de la Ruĝa Armeo. 

La tradukinto 


Laŭ la interkonsento en la tago de la forveturo Lena devis iri al la administrejo 
de la firmao, preni tie la ĉaron kaj reveni kun ĝi al Varvara Mihajlovna kaj la filino 
por kune forveturi. Tamen Varvara Mihajlovna ne certis, ke Lena faros kiel nece- 
sas. Konante kvietan karakteron kaj troan ĝentilecon de la bofratino, Varvara Mi- 
hajlovna timis, ke Lena estos ne sufiĉe insista por ricevi la ĉaron, ĉar en la tumulto 
de forveturo homoj, kiel direblas, perdas la kapojn, iĝas tro histeriaj, incitemaj. Eĉ 
pli: ŝin daŭre maltrankviligis la maldeziro de la bofratino forveturi el Lednjov... 

... Lena venis al la administrejo je la oka matene kaj trafis rotacion de la tu- 
multo, kiu regis sur la areo, ĉirkaŭbarita per la palisaro. Ciuj ne iradis, sed kuradis 
tien-reen el la kontoro al la deponejoj, el la deponejoj sub aleron kun iuj sakoj. Ĉiuj 
serĉadis iun, estis pri nenio kontentaj. La administranto Jelohin nenie videblis. 
Lena time kuradis en la korto, demandadis, kie eblas trovi la administranton. Neniu 
lin vidis, neniu sciis, kie lin serĉi. Lena konsterniĝis, ŝi timis, ke ne sukcesos for- 
veturi kun la firmao. Finfine sur la korto aperis la administranto. Lena sinĵetis al li. 

- Sinjoro administranto, ĉu vi donos al mi ĉaron, por ke mi povu veturi hejmen 
kaj kunporti la filinjon kaj Varvara Mihajlovna? 

La administranto ĉirkaŭrigardis la korton, ekvidis la elveturantan ĉevalĉaron, 
kiun koĉeris muĵiko kun denshara fosileska barbo. Li montris direkte al la barbulo: 

- Jen kun Kuzjma vi veturos, Jelena Ivanovna. Sajne, li kunprenos la lastajn 
kestojn kun la dokumentoj. Ne maltrankviliĝu, mi ordonos. Aŭ, tamen, vi mem tuj 
aliru lin kaj transdonu mian ordonon, ja mi povos delogiĝi. 

Lena ĝuste tiel faris. Si venis al Kuzjma, kiun bone konis, same kiel ankaŭ li 
ŝin. 

- Kuzjma, kolombeĉjo! Miĵus parolis kun la sinjoro Jelohin. Li ordonis, ke vi 
ĉe la lasta itinero vetum al nia hejmo. Espereble, vi scias, kie mi loĝas, kiu mi es- 
tas? 

- Scias mi, kiel mi ne sciu la edzinon de la forpasinta Aleksej Miĥajloviĉ, 
kvietigu Dio lian animon, - demetinte la kaskedon, Kuzjma sin krucsignis. - Sed 
ĉu sufiĉos la loko sur la ĉaro - jen pri kio miaj duboj. Vi ja triopos, kaj jen aĵetoj 
ĉu en dek valizoj. - Li kapsignis al la kvin ĉaroj, sur kiujn ŝarĝis siajn ujojn kaj 
valizojn oficisto de la firmao kaj liaj hejmanoj. 

- Kion vi diras, kolombeĉjo Kuzjma Ignatjeviĉ, - ekkapneis Lena. - Ni kun- 
havos nur-nuran aĵligaĵeton kun tolaĵoj. Kiel mi kun Tina surbrake kun valizoj 
povus treniĝi? 

- Bone! - ekĝojis Kuzjma, kvazaŭ ne la sata ĉevalo, sed li mem portaĉus sur sia 
ĝibo valizojn kaj ujojn. - Ĉio estos kiel decas, sinjorinjo Jelena Ivanovna. Ne dubu, 
Kuzjma Perĥunov ne trompos la atendojn. 

Li tuŝis tirrimenojn, kaj la ĉaro ektondris laŭ la ŝtonegoj, per kiuj estis pavimita 
la korto antaŭ la enirejo de la firmaa domo. Sarĝistoj rapide plenigis lian ĉaron per 
kestoj de la kontoraj libroj. Kuzjma forveturis, por la ŝarĝado alvenis la ĉaro de la 
rufa, giganta Nikita. 

Lena iris por esplori, ĉu multe da ŝarĝo restis por la ĉaro de Kuzjma. Subite ek- 
sonis pafoj. Lena ektimis, ĵetis sin en la kontoron de la administrejo. Post ŝin 
enkuris ankoraŭ kelkaj timigitaj virinoj. Neniu povis ion kompreni, kiu pafas, al 
kiu? 

A1 la domo de la Umsov-kontoro kaose alvenis iuj armitaj homoj, pafante por 
timigi. Komandis ilin cara oficiro de nedifinebla rango. Ili ĉirkaŭis la domon kaj 
ĉiujn en ĝi deklaris mobilizitaj por rebati atakojn de la Ruĝa Armeo. Forpuŝinte de 
la korto la ĉaron de Nikita, la armitaj homoj ŝlosis la pordegon, surpostenigis ĉe ĝi 
sentinelon. 

- Sed kiucele ni, virinoj, estas ĉi tie? Ni ja ne estas instruitaj pafi el fusiloj - 
kriis el la homamaso de fuĝemuloj la korpulenta damo Skovorodnikova, la edzino 
de unu el la firmaaj oficistoj. 

- La inoj kuiros tagmanĝojn kaj laŭforte helpos en akcesoraj laboroj, - senape- 
lacie anoncis la oficiro. La virinoj denove ekbmis. Multaj komencis kriprotesti. La 
oficiro denove ekigis pafadon. 

- Silenton! Sen histerioj, damoj kaj fraŭlinoj! - krivoĉis li. - Ne necesas. La 
bolŝevikoj proksimiĝas al la urbo. Se ni ne rebatos ilin, la sinjoroj ruĝarmeanoj 
devigos vin ne nur tagmanĝojn por ili prepari, sed ankaŭ tranĉeojn fosi, sakojn kun 
tero portaĉi. Ili ja ne ceremonios. Se vi ne ekdeziros teron fosi, la ruĝuloj vin en 
ĝin enfosos kun kuglo en la bmsto. Pri tio estu certaj. Estas mi, kiu diras al vi tion 
- la stab-kapitano Arnold Svimmer. 

La virina aro eksilentis, timigita de negaja perspektivo fosi tranĉeojn sub la 
pafaperturoj de la bolŝevikaj pafdoj. Ĉe kelkaj, verdire, demando - kial fosi 
tranĉeojn, se la blankarmeanoj sen ajnaj tranĉeoj suferas malvenkon post malvenko 
kaj kaose retiriĝas, lasante ĉion kaj ĉiujn?.. 

E1 la supraj etaĝoj de la konstmaĵo, situanta sur la placo, estis trapafeblaj ĉiuj 
proksimaj stratoj. Svimmer decidis krei el ĝi ion similan al fortikaĵo. La fenestrojn 
oni baris per mebloj, sur la subtegmento organizis mitralejon, la enirpordojn ŝtopis 
per sakoj kun famno (lastajn jarojn Umsov vendadis famnon kaj grenojn). Sur la 

korto la armitaj homoj fosis kavon, plenigadis per tero sakojn kaj disportadis laŭ la 
etaĝoj, konstruante en la fenestroj embrazurojn. 

La aranĝo de la fortikaĵo estis finita al la dua horo posttagmeze, kaj ĉiujn mobi- 
lizitajn virinojn oni komencis ellasi po unu tra la pordego. Inter la unuaj elkuris 
Lena. 

*** 

Elirinte ekster la pordegon, Lena rapidkuregis hejmen. Si jam bone studis sen- 
paciencan karakteron de Varvara Mihajlovna kaj konjektis, ke tiu ne toleros 
hejmresti kaj certe jam forveturis al la stacio, dunginte iun koĉeron. 

Alkurinte la peronon, Lena ekvidis semron kaj ekstrebis al la ĉefstrato. Bon- 
ŝance, ŝi tuj ekvidis la alvenantan ĉaron de Kuzjma. Lena sinĵetis al la ĉaro. 

Kuzjma apenaŭ sukcesis bridhaltigi Orlik-on. 

- Kuzjma, kolombeĉjo, kial vi tiom malfrue veturas? Sola mi restis, - eklamen- 
tis Lena. 

- Sinjorinjo, ne maltrankviliĝu bonvole, ĉio enordas. 

Kaj Kuzjma rakontis al ŝi plendetale ĉion, kio okazis post lia lasta veturo kun la 
pakaĵoj al la stacio. 

Apenaŭ finaŭskultinte la rakonton de la ebrieta koĉero, Lena ekkuris al la 
stacio. 

Ekvidinte la deĵoranton, ŝi demandis, apenaŭ spirante: 

- Sinjoro oficiro, ĉu mi sukcesos al la trajno de la sinjoroj Umsov-oj? Tie estas 
mia panjo kun mia filinjo. 

La afabla oficiro kompateme mangestis: 

- Mi multe bedaŭras, sinjorino, sed vi malfruis. La vagonaro jam eliris al la ĉe- 
fvojo kaj senhalte veturos ĝis la stacio Lagutin. Mi per nenio povas helpi, damo. 

Lena aŭskultis, anhele spirante. “Vane mi kontraŭ Varvara Mihajlovna 
ofendiĝis. Jen venis ŝia ekstrema okazo”, - trafulmis en ŝia kapo. Siaj belaj okuloj 
larmpleniĝis. Kaj, ne dirante eĉ vorton al la oficiro, ŝi iris al la placo. Eksonis laŭta 
lokomotiva fajfo, el post la stacia konstmaĵo aperis la vagonaro, forveturiganta ŝian 
admiratan Tinan kun Varvara Mihajlovna. Lena ekkuris al la ŝoseo... 

Preskaŭ tuj malantaŭ la stacidomo reloj de la fervojo turniĝis abmpte dekstren 
kaj, post duonkilometro, eliris al aĵura ponto, tenanta la relojn super la sufiĉe larĝa 
rivero Atolka. 

Somere buboj, loĝantaj apud la stacidomo, ofte vete konkuris kurante de la 
stacio ĝis la ponto. Kaj ĉar neniu maŝinisto povis tuj akiri indan rapidecon de la 
lokomotivo, la buboj ĉiam antaŭis la trajnon kaj pli frue, ol ĝi, trafadis al la ponto. 
Kelkaj eĉ sukcesadis iom trankviligi la spiron: ja kuris ili laŭ la rekto, oblikve al la 
ponto. 

Jen Lena senmetafore flugegis laŭ la sama vojeto al tiu ponto. 

Si rapidege kuris kaj atingis ĉi lokon pli frue ol la trajno. Malsupre bruis 
Atolka. Kaj preskaŭ tuj alproksimiĝis la vagonaro. Jen la lokomotivo surmliĝis la 
ponton, post ĝi tiriĝis la vagonoj. “Kie, en kiu vagono veturas miaj kamlinjoj?” - 
ekpanikis Lena, sed tuj rememoris la vortojn de Kuzjma: “en la lasta”. Jen ĝi, tute 

proksima, la lasta. Tutcerte, Varvara Miĥajlovna ankoraŭ ne foriris de la fenestro. 
“Si same baraktas tie, kiel mi” - trafulmis en la kapo la konjekto. Malgraŭ la kon- 
scio, ke Varvara Miĥajlovna nek ekaŭdos, nek ekvidos ŝin, ŝi tamen volis krii al la 
kar-parencino, ke ŝi estas ĉi tie, ke soldatoj haltigis ŝin en la kontoro de Urusov- 
oj... Kaj ŝi kriis alvoste de la preterpasinta lasta vagono: “Var.- fini ŝi ne suk- 
cesis: eksonis temra eksplodo kaj la pontoparto kun tiu ĉi vagono bmfalegis en la 
tempestajn akvojn de Atolka. Skuanime ekkriis Lena, falis sur la taluson, apenaŭ 
ne batinte la nukon kontraŭ la relo... 

Rekonsciiĝinte, ŝi ekvidis kliniĝintan al ŝi vizaĝon de nekonata oldulinjo. Ma- 
lantaŭ ŝia dorso staris grizhara, kiel cirkuo, maljunulo kun bonordigita barbeto. 

- Karinjo, gloron al Dio, viva! Sed ni kun la oldulo pensis, ke vi ne rekon- 
sciiĝos. Jen kiel ektimis vi la tondron diablan, - rukulis la oldulinjo kun la bonkora 
vizaĝo, mĝvanga, sen eĉ unu falto. 

Lena denove fermis la okulojn. Si penis rememori, kie ŝi estas, kio okazis al ŝi. 
Kaj jen en la obskuro de la forgeso ekflamis la eksplodo, baŭmis la vagonoj de la 
trajno kaj ĝi... brufalegis en la akvon. “Tie ja estis mia filino kaj Varvara Miĥa- 
jlovna!” - teruriĝis Lena kaj denove malfermis la okulojn. 

Evidentiĝis, ke trovis ŝin la maljunuloj Savatejev-oj, loĝantaj en la ĉeranda 
domo. Ĉi tie, apud la taluso, paŝtis sin du kaprinoj de la geolduloj. Kiam ektondris 
la eksplodo, la maljunaj komence forte ektimis. La oldulino en subplankejon volis 
ensalti, sed la oldulo ŝin retenis. Rigardinte trafenestren, la maljuna soldato aĥis kaj 
tuj komprenis, kio, pro kio, kaj kial. 

- Atendu, oldulino, gastojn. Tiel ĉi la nova potenco pri si signalis. Estis ponteto 
- kaj ne plu. Nu, ne aĥu vi, tumultema. Pli bone ni iru al la kaprinoj rigardi. Ĉu ilin 
hazarde la splitoj ne mortbatis? 

La kaprinoj de la geolduloj Savatejev-oj sin paŝtis kvazaŭ nenio speciala 
okazis. Tiu ĉi bmto kornhava, kvankam evitema, estas timema, tamen rapide ĉion 
forgesas. Sed apud la ponto la gemaljunuloj ekvidis kuŝantan virinon... 

Estis jam malfrue. La geolduloj ne lasis Lenan iri hejmen, kaj apenaŭ ŝi hejmat- 
ingus. 

Nur sekvan tagon, vespere, Lena venis al la konata perono. Enirinte la ĉam- 
bron, ne malvestiĝinte, ŝi kuŝiĝis sur la divanon kaj lasis la larmojn flui. Si ploris 
amare kaj longe. Post la sunsubiro ekstreme de la urbo eksonis la fusila pafado kaj 
ĉirpado de mitralaj kuglostrioj, eksplodoj de grenadoj. Ĉe urborando estis bataloj. 

Lena kelkajn tagojn ne eliris el la hejmo. Dufoje tage ŝin vizitadis Nadjuŝka, tiu 
sama filinjo de la kortisto Stepan, kiu akompanis Varvara Miĥajlovna kaj Tina “en 
la lastan vojon”, kiel ŝi diradis, ĝemante oldulineske. 

Baldaŭ en Lednjov estis proklamita la Soveta potenco. Pri tiu novaĵo al Lena 
informis la sama Nadjuŝka, kiu rerakontadis al ŝi komunikojn de la patro. 

Ĉu kuŝi, ĉu ne kuŝi, sed la vivo ordonis leviĝi. Magra ŝparaĵo degeladis, en la 
bazaro ĉio estis tre multekosta, kaj por ricevi la porcion necesis labori. Krome estis 
bezonataj hejtlignaĵoj - la vintro embuskis malantaŭ ne tiom foraj montoj. La lig- 
naĵoj bezonatis multaj. Bone pensinte, Lena decidiĝis por tre kuraĝa ago. Triĉam- 
bra alo, en kiu ili loĝis, apartenis al Varvara Miĥajlovna. Vendi la alon Lena ne 

povis, ĉar ŝi ne havis posedrajton kaj pmvon pri la morto de la mastrino. Ĉion el la 
mebloj kaj medio, kion ŝi povus bezoni, ŝi, kun helpo de la kortisto Stepan, trans- 
portis en la angulan ĉambron, eksan gastsalonon, kaj du ceterajn, la manĝejon kaj 
la dormejon, ŝi ordonis okupi al mem Stepan kun lia familio. Stepan, samkiel pre- 
skaŭ ĉiuj kortistoj en Lednjov, antaŭ tio amasloĝis kun la familio en la sola kelo. 
Sed eĉ apero de la najbaroj en la alo ne helpis: dum noktoj ŝi preskaŭ ne dormis. 
Kaj ĉu eblas endormiĝi, se ĉiu angulo memorigadis pri la pereintoj... 

Venadis matenoj, kaj ŝi denove vidis la aĵojn, kiujn tuŝis la manoj de Varvara 
Mihajlovna, de la filino. Ĉio, ĉio ĉi tie memorigis pri ili! Kaj Lena decidis serĉi en 
la urbo alian loĝejon. Ion el la aĵoj kaj manĝilaro ŝi estis devigita vendi. Baldaŭ ŝi 
bonŝancis - ŝi trovis negrandan angulan ĉambron, kun la fenestro al la ĝardeno. 
Sub la fenestro kreskis arbusto siringa, kiun Lena ŝategis. E1 la mebloj al la nova 
loĝejo nenion necesis kunpreni - en la ĉambro, kie lokiĝis Lena, antaŭ ŝi loĝis la 
mastra filino, kiu antaŭnelonge sukcese edziniĝis. 

Si eĉ ne remetis la meblon, por krei iluzion ke ĉio tiel staras antaŭlonge, kaj ŝi 
loĝas ĉi tie antaŭlonge, kaj ke ĝenerale en ŝia vivo nenio okazis... Si ja estis 
ankoraŭ tiom juna kaj tial naiva. 

En la urbo iĝis multe pli silente: la negocistaj butikoj estis fermitaj, bazaraj 
tagoj malplioftiĝis. Kaj la bazara tago eksimilis al la ordinara. Estis malfermitaj nur 
la kooperativaj butikoj, en kiuj laŭ la manĝkartetoj estis donataj la magraj porcioj. 

Post la malserenaj, malbonveteraj tagoj finfine venis la sunaj. La suno, 
kvankam ne alte leviĝis, sed varmigis karese kaj tenere. 

En unu tia tago Lena eliris el la hejmo. Si decidis promeni, admiri velkantajn 
arbojn, la riveron, la ĉielon. Kaj simple spiri freŝan aeron. La terura doloro pro la 
perdo de la filino kaj Varvara Mihajlovna, kiu iĝis por ŝi la dua patrino, iom 
malakriĝis, aŭ foriris ien pli profunden. 

Satpaŝinte laŭ la parkaj aleoj, satspirinte la freŝan aeron, Lena eliris en la ĉefan 
straton, nomiĝantan ĝis nun Nobela. Ĉe la proksima vojkmciĝo situis negranda 
placo kun skvaro. Sur la senfloriĝintaj bedoj petolis infanoj sub gardo de grizhara 
oldulinjo, sidanta kun trikaĵo sur benko. Subite Lena eksentis neimageblan lacon, 
kvazaŭ ŝiĵus tiris post si pezan ŝarĝoĉaron... Finfine ŝi malfermis la okulojn - en 
la skvaro estis nek la infanoj, nek la oldulino kun la trikaĵo. 

Lena ĉirkaŭrigardis. Ĉe tiu flanko, de kie ŝi venis ĉi tien, ekvidiĝis blondhara 
junulo en la armepalto. Lia maldekstra mano estis tenata per stamina maŝo, en la 
dekstra li tenis apogbastonon. Li iris forte lamante. Lena ial ekkompatis lin. “Tiom 
juna, sed jam dufoje vundita - en la gambon kaj en la brakon”, - kunsente ekpensis 
ŝi. 

Ĉirkaŭrigardinte la skvaron, la ruĝarmeano direktis sin al la benko, sur kiu sidis 
Lena. Proksimiĝinte, la vundito haltis. Lena streĉiĝis kaj volis foriri, sed ekaŭdinte 
molan, kantecan voĉon de la soldato, levis la kapon kaj ekrigardis vizaĝon de la 
blondulo. 

- Pardonu min, fraŭlinjo, ĉu vi povas al mi diri, kiel atingi Ukom? 

Lena ne komprenis, kion bezonas tiu ĉi bluokula vundita soldato. Si la unuan 

fojon aŭdis tian vorton - Ukom. Verŝajne, la bluokula divenis la kialon de ŝia em- 
baraso. 

- Mi volis trairi al la domo de la urba estro, - kun rideto ripetis li sian deman- 
don. 

Lena ekstaris, mane montris, al kiu direkto la soldato devas iri: 

- De la maldekstro vi vidos domon kun kolonoj. Vi tuj rekonos ĝin, - klarigis ŝi 
kaj ial denove eksidis. 

- Dankon, fraŭlinjo. Sed ĉu vi permesos ankaŭ al mi sidiĝi sur vian benkon? 

Antaŭ Lena tuj aperis bildoj el la teruraj rakontoj de Varvara Mihajlovna pri 

homoj kun akrigitaj ruĝstelaj helmoj, pri iliaj bmtalaĵoj super honestaj homoj, pri 
raboj. Si eĉ volis ekstari kaj foriri, sed la voĉo de la vundita ruĝarmeano estis tiom 
fidige mola, kanteska, kaj la okuloj radiantaj, bonaj, ke ŝi ekmalvolis foriri. 

- Bonvolu sidiĝi. Krome, la benko estas ne mia, sed komuna, - ŝi speciale em- 
fazis la lastan vorton. - Sidiĝu, se vi volas, - sed mem ŝi nevole formoviĝis al la 
benka ekstremo. 

Li ŝajnigis, ke rimarkis nek ŝian emfazon de la vorto “komuna”, nek ŝian de- 
monstran foriĝon al la ekstremo de la benko. 

- E1 la hospitalo mi estas, la unuan fojon eliris promeni kaj jen jam laciĝis, - 
komencis li tiom ĉiutagece kaj nature, kvazaŭ ili jam estis konataj. - La brako jen 
estas alligita, ankaŭ la vundo sur la gambo ankoraŭ ne cikatriĝis, kaj iras mi al la 
distrikta komitato, en Ukom, do, - al la prezidanto. Oni rekomendas al mi resti ĉi 
tie labori, por la fronto mi dume ne taŭgas. Kaj poste estos videble. Volontulo mi 
estas, - vigle, eĉ tro vigle rakontadis li pri si al la bela najbarino. - Kvankam ku- 
ŝaĉis mi en la hospitalo preskaŭ neniom, sed jam tedis al mi la senokupeco. Kaj jen 
mi decidis allami ĝis Ukom. Dum laboro, onidire, vundoj pli rapide cikatriĝas. 

Lena, al kiu Varvara Mihajlovna sever-rigore ĉiam ordonis, ke ŝi neniuokaze 
parolu surstrate kun nekonataj homoj, devus laŭ la instrukcioj ekstari kaj foriri. Sed 
ŝi ne ekstaris kaj ne foriris. Kiucele? Kion malbonan eblis atendi de la dufoje vun- 
dita, eblas diri, invalido? Ankaŭ la voĉo lia estas agrabla, fidinda. Kaj la okuloj 
bonkoraj. 

La ruĝarmeano, rimarkinte, ke lin atente aŭskultas tiu ĉi bela nekonatino, 
daŭrigis: 

- La urbon mi tute ne konas, eniris ni ĝin vespere, tutan nokton daŭris inter- 
pafado. Matene ni marŝis atake - jen ĉi-momente mi estis vundita. Poste - la hospi- 
talo... 

- Se esti honesta, ankaŭ mi ĝin ne tre konas. Tiel, nur ĝeneralajn trajtojn, - 
konfesis Lena. - Lernis mi, lernadis, ĉiam preskaŭ la samo: la gimnazio - la hejmo, 
la hejmo - la kursoj de tajpistinoj - la hejmo. 

Si, jam preskaŭ ne konfuziĝante, observis la najbaron. Li ŝajnis al ŝi bonkora, 
tia, kun kiu facile eblas man-en-mane paŝadi, paŝadi tra la urbo (ŝi tute forgesis pri 
lia vundita gambo), ĉe tio vigle parolante. Pri kio? Ja pri ĉio: pri la vetero, pri 
renkontataj homoj, pri velkantaj arboj... 

- Kaj kio pri vi? Cu vi laboras? Cu studas? - subite demandis la mĝarmeano. 

- Nek laboras, nek studas. Pri studado mi ial ne pensis, la tempo nun estas tia, 

sed laboro dume ne estas. Antaŭe mi laboris. 

- Kiam antaŭe? - demandis la soldato. Kaj mem al si respondis: - Ah, jes, an- 
taŭ la soveta potenco. Cu mi divenis? 

Lena kapjesis. 

- Kaj kio nun? Cu vi ne deziras labori por la bolŝevikoj? - demandis li kun evi- 
denta mokrideto. 

- Kiel do mi povas deziri aŭ maldeziri labori, kiel vi bonvolis vin esprimi, “por 
la bolŝevikoj”, se mi ilin ne konas. Jen tiel - ne konas, ne havis mi ŝancon kun ili 
interparoli. 

- Ne havis ŝancon? - precizigis la mĝarmeano. 

- Jes ja, ne havis ŝancon. Malbone mi min sentis lastajn tagojn, nenien iradis. 

- Nu, sed nun ja vi ne plu povas diri: “ne havis mi ŝancon”. Venis la ŝanco, 
tamen. 

Lena pro la subita diveno ektremetis, kaj, rigardinte lin pli atente, diris: 

- Necesas, do, kompreni, ke vi estas bolŝeviko? Cu? - kaj mem ŝi ekridetis. Kaj 
diris, klininte la kapon: 

- Ne tro similas vi al bolŝevikoj. Eble, nur ĉar la helmo estas kun la stelo. 

- Sinjorinjo, - mallaŭte diris al najbaro, - se vi ilin ne konas, vi do ne povas 
juĝi, ĉu mi similas ilin aŭ ne. 

Ili eksilentis, sed ne por longe. La ruĝarmeano elpoŝigis la cigaredujon: - Cu vi 
permesos? 

“Gentila,”- ial ĝoje notis ŝi kaj anstataŭ respondi kapsignis. 

Li ekis, enspiris la fumon de la cigaredo kaj interesiĝis: 

- Pardonu pro la scivolemo, sinjorinjo, sed kie vi antaŭe laboris? 

- Antaŭe mi laboris en la administrejo de la Umsov-firmao, - kaj aldonis, - 
kiel tajpistino. 

- Treee bone, - ekĝojis pro io la ruĝarmeano. - Eblas supozi, ke ĉe deziro 
ankaŭ nun eblas trovi tian laboron. Se, certe, tre ekdeziri. 

- Mi ne povas ne deziri, almenaŭ nur pro tio, ke esti sen laboro signifas esti sen 
la porcio. Tamen, manĝi oni volas ĉe ĉiu potenco. 

La ruĝarmeano laŭte ekridis: 

- Kiel bonege vi diris: “Manĝi oni volas ĉe ĉiu potenco”. 

Li ĉesis ridi kaj demandis kunsente: 

- Cu vi ion vizitis por ekscii? 

- Ne, ne vizitis. Mi ja diris: mi ne bonfartis. Krome, ne scias mi, kien iri. 

- Kien iri? En Ukom, kiu estas en la domo de la urbestro, ĉu vi ne iris? Oni 
diris al mi, ke tie nun oficistoj malmultas. Jen eĉ por mi, kriplulo, oni proponas la- 
boron. Verdire, ne kiel tajpistino, sed kiel fakestro. - Post paŭzo li aldonis: - Sed 
kia estro sen tajpistino? Se mi restos labori tie, mi nepre serĉos por mi tajpistinon. 
Aŭskultu, sinjorinjo, ni, tamen, konatiĝu. Min oni nomas Nikolao aŭ Mikolo. Tio - 
ukrainmaniere. Sed laŭ la pasporto mi estas Nikolaj Iljiĉ Voronenko. Kaj kiel vin 
necesas voki-nomi? 

- Jelena. Aŭ simple Lena. Kaj laŭ la pasporto mi estas Jelena Ivanovna Bogo- 
javlenskaja. 

- Nu, jen nun bone, - ekĝojis Mikolo-Nikolao. Kvankam li estis juna, sed jam 
sukcesis distingi, ke antaŭ li estas ne kutima manikur-tajpistino, sed fraŭlino se- 
rioza, ne koketulino, kaj sincera. 

- Se vi vere deziras labori, vizitu ni kune la prezidanton de Ukom. Mi, verdire, 
lin ankoraŭ ne konas, nur hodiaŭ mi lin renkontos. Nun li estas en sia oficejo, ak- 
ceptas la vizitantojn. 

Mirinde, sed nenion severjuĝendan ŝi eksupozis en la propono de Nikolao. 
Male, ŝi eksentis varmecon, kunsentemon en la vortoj de la vundita mĝarmeano 
kun la ukraina familinomo, kiam li proponis al ŝi iri al la prezidanto de tiu nesciata 
de ŝi Ukom. Kaj diris li tion ne pro la bela esprimo, sed tre sincere, kvazaŭ al 
delonge konata homo. Nun jam eĉ ĝene estus ekstari kaj foriri. Necesas ion re- 
spondi al lia propono. 

- Mi ne scias, vere, ĉu oportune estus veni kaj diri: “Saluton, mi estas ta- 
jpistino, akceptu min labori”. Kaj ja bezonatas rekomendoj. Li ja min tute ne ko- 
nas. 

Nikolao radie ridetis. 

- Mi komprenas vin, Lena. Sed tio estis antaŭe - kiam oni akceptadis labori 
kun rekomendoj. Kaj nun - de kiu preni la rekomendojn? Cu de la fuĝintaj sinjoroj 
Urusov-oj? Pli ĝuste, ne de fuĝintaj, sed de fornaĝintaj. En la hospitalo oni 
pridiskutis la malsukceson de la partizanoj, eksplodintaj la ponton, proksime de via 
urbo, kiam sur ĝi iris la trajno kun la militekipaĵo de blankarmeanoj kaj la vagono, 
en kiu fuĝis de la ruĝuloj la sinjoroj Umsov-oj kaj iliaj apuduloj. 

- Kial pridiskuti la ponteksplodon? Ja pereis homoj, virinoj, infanoj, - emo- 
ciiĝis Lena. Si ekplorĝemis, ŝirmis la vizaĝon per la manoj... 

Nikolao iom embarasiĝis kaj rapidis finrakonti la historion pri la malsukcesa 
eksplodo: 

- Necesis eksplodi unu pontoparton jam antaŭ la trairo de la trajno, por ke la 
militekipaĵo restu sur la maldekstra bordo. Sed la partizanaj eksplodistoj prokrastis. 
Ili cirkvitis la dratojn, kiam jam la tuta vagonaro traveturis en la dekstran bordon, 
kaj la mino eksplodis antaŭ la lastaj vagonoj... Pereis nur la homoj de Umsov-oj 
kun siaj valizoj kaj aliaj fuĝintoj. La lokomotivo ekbremsis, la blankuloj per dina- 
mito eksplodis kuplon de la platformo, ankaŭ ĝi falegis en la riveron, kaj la 
vagonaro iris pluen. Jen tiel ĝi okazis, pri la eksplodo... Ne tre korekte, - Vo- 
ronenko eksilentis, vidinte, ke Lena ne aŭskultas lin kaj ŝiaj pensoj estas fore- 
malproksime de ĉi tie. 

- Pardonu, mi kvazaŭ per io ofendis vin. 

Si volis krii al lia vizaĝo: “Jes, vi kaj viaj amikaĉoj kun la mĝaj steloj sur la 
helmoj multe ofendis min. Tiel ofendis, ke mi vin ĉiujn...” Sed ŝi ne kriis... Sia ri- 
gardo falis al la vindita brako, al la nenature etendita vundita gambo... 

- Ne, nenio, daŭrigu, daŭrigu vian rakonton... 

tradukis German Strigov 

